AN COIMISIÚN EORPACH An Bhruiséil,6.7.2021 COM(2021) 391 final 2021/0191(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le bannaí glasa Eorpacha (Téacs atá ábhartha maidir le LEE) {SEC(2021) 390 final} - {SWD(2021) 181 final} - {SWD(2021) 182 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Tá an togra seo mar chuid de chlár oibre níos leithne an Choimisiúin Eorpaigh maidir le maoiniú inbhuanaithe. Leagtar síos leis an bonn le haghaidh creat coiteann rialacha maidir le húsáid na hainmníochta ‘bannaí glasa Eorpacha’ nó ‘BG-AE’ le haghaidh bannaí lena saothraítear cuspóirí atá inbhuanaithe ó thaobh an chomhshaoil de de réir bhrí Rialachán (AE) 2020/852 (an Rialachán maidir le Tacsanomaíocht). Cuirtear córas ar bun leis freisin chun cuideachtaí a ghníomhaíonn mar athbhreithneoirí seachtracha le haghaidh bannaí glasa atá ailínithe leis an gcreat seo a chlárú agus mhaoirsiú. Leis sin éascófar forbairt bhreise a dhéanamh ar an margadh le haghaidh bannaí glasa ardcháilíochta, rud a rannchuideoidh le hAontas na Margaí Caipitil, agus suaitheadh sna margaí bannaí glasa atá ann cheana á íoslaghdú agus an riosca a bhaineann le snas glas á laghdú san am céanna. Beidh an ainmníocht ‘bannaí glasa Eorpacha’ ar fáil do na heisitheoirí uile, cibé acu laistigh nó lasmuigh den Aontas, a chomhlíonann ceanglais an togra seo. Is é is aidhm don togra reachtach seo leas níos fearr a bhaint as acmhainneacht an mhargaidh aonair agus Aontas na Margaí Caipitil chun rannchuidiú le cuspóirí aeráide agus comhshaoil an Aontais a chomhlíonadh i gcomhréir le hAirteagal 2(1)c de Chomhaontú Pháras 2016 maidir leis an athrú aeráide, agus leis an gComhaontú Glas don Eoraip. Leis an gComhaontú Glas don Eoraip soiléiríodh go n‑éilítear infheistíocht nach beag a dhéanamh ar fud na n‑earnálacha uile den gheilleagar chun aistriú chuig geilleagar aeráidneodrach agus cuspóirí inbhuanaitheachta comhshaoil an Aontais a ghnóthú. Sa tréimhse 2021‑2030, chun na spriocanna aeráide agus fuinnimh atá ag an Aontas faoi láthair do 2030 a ghnóthú, éileofar infheistíochtaí córais fuinnimh (gan iompar san áireamh) EUR 336 bhilliún in aghaidh na bliana (i bpraghsanna tairiseacha 2015), coibhéiseach le 2.3 % de OTI. Beidh ar chuid shubstaintiúil de na sreafaí airgeadais sin teacht ón earnáil phríobháideach. Is éard a bheidh i gceist le druidim na bearna infheistíochta sin go n‑atreorófar sreafaí caipitil phríobháidigh go mór i dtreo infheistíochtaí atá níos inbhuanaithe ó thaobh an chomhshaoil de agus éilítear leis sin athmhachnamh cuimsitheach a dhéanamh ar an gcreat airgeadais Eorpach. Go háirithe, cuirtear i dtábhacht leis an gComhaontú Glas don Eoraip gur cheart a éascú d’infheisteoirí agus do chuideachtaí infheistíochtaí atá inbhuanaithe ó thaobh an chomhshaoil de a shainaithint agus a áirithiú go bhfuil siad inchreidte. D’fhéadfaí an méid sin a dhéanamh trí lipéid shoiléire le haghaidh táirgí infheistíochta miondíola agus trí chaighdeán bannaí glasa Eorpach a fhorbairt lena n‑éascaítear infheistíocht atá inbhuanaithe ó thaobh an chomhshaoil de ar an mbealach is áisiúla. D’ainneoin fhás bríomhar an mhargaidh, eisítear bannaí glasa mar chodán den eisiúint bannaí foriomlán go fóill, agus is ionann sin agus thart ar 4 % den eisiúint bannaí corparáideacha fhoriomláa in 2020. Beidh tuilleadh fáis sa mhargadh le haghaidh bannaí glasa ardcháilíochta ina fhoinse infheistíochta glaise nach beag, rud a chuidíonn le bearna infheistíochta an Chomhaontaithe Ghlais don Eoraip a líonadh. Chun na críche sin, le Plean Infheistíochta an Chomhaontaithe Ghlais don Eoraip an 14 Eanáir 2020 fógraíodh go mbunófaí caighdeán bannaí glasa. Ina conclúidí i mí na Nollag 2020 maidir leis an athrú aeráide, chuir an Chomhairle Eorpach an tábhacht a bhaineann le caighdeáin choiteanna, dhomhanda a fhorbairt le haghaidh maoiniú glas i dtábhacht agus d’iarr sí ar an gCoimisiún Eorpach togra reachtach a chur ar aghaidh le haghaidh caighdeán bannaí glasa faoi mhí an Mheithimh 2021. Ar deireadh, ina chlár oibre le haghaidh 2021, chuir an Coimisiún ‘geilleagar a fhóireann do dhaoine’ i dtábhacht mar thosaíocht agus chuir sé an tábhacht a bhaineann le leanúint den dul chun cinn maidir le maoiniú inbhuanaithe i dtábhacht, go háirithe trína mholadh go mbunófar caighdeán bannaí glasa an Aontais. De bharr úsáid fhorleathan creataí margaidh dílseánaigh le haghaidh bannaí glasa, agus d’ainneoin gurb amhlaidh a ghlactar leis go coiteann go leagtar caighdeán síos le cuid de na creataí sin, is féidir go mbeidh sé costasach agus dian ar infheisteoirí an tionchar comhshaoil dearfach atá ag infheistíochtaí atá bunaithe ar bhannaí a chinneadh agus bannaí glasa éagsúla a chur i gcomparáid ar an margadh. Le haghaidh eisitheoirí, de dheasca nach ann do shainmhínithe coiteanna ar ghníomhaíochtaí eacnamaíocha atá inbhuanaithe ó thaobh an chomhshaoil de, cruthaítear neamhchinnteacht maidir leis na gníomhaíochtaí glasa is féidir a mheas mar ghníomhaíochtaí atá glas go dlisteanach. Sna dálaí sin, is féidir go mbeidh rioscaí ann le haghaidh eisitheoirí ó thaobh clú de mar gheall ar chúisimh ionchasacha i leith snas glas, go háirithe in earnálacha idirthréimhseacha. Ina theannta sin, is féidir go gcruthófar costais bhreise dóibh de dheasca ilroinnt cleachtas i réimse an athbhreithniúcháin sheachtraigh. Leis na bacainní sin, is féidir go ndéanfar difear do bhrabúsacht tionscadal ag a bhfuil tionchar aeráide agus comhshaoil substaintiúil, rud a laghdaíonn soláthar na ndeiseanna infheistíochta sin agus a chuireann bac ar ghnóthú spriocanna comhshaoil an Aontais. Is é is aidhm don togra seo aghaidh a thabhairt ar na bacainní sin trí chaighdeán a leagan síos le haghaidh bannaí glasa ardcháilíochta. Leis sin ba cheart an méid seo a leanas a dhéanamh: (1) feabhas a chur ar chumas infheisteoirí bannaí glasa ardcháilíochta a shainaithint agus iontaoibh a chur iontu, (2) eisiúint na mbannaí glasa ardcháilíochta sin a éascú trí shainmhínithe ar ghníomhaíochtaí eacnamaíocha glasa a shoiléiriú agus rioscaí clú ionchasacha a laghdú le haghaidh eisitheoirí in earnálacha idirthréimhseacha, agus (3) cleachtas an athbhreithniúcháin sheachtraigh a chaighdeánú agus feabhas a chur ar iontaoibh in athbhreithneoirí seachtracha trí chóras deonach clárúcháin agus maoirseachta a thabhairt isteach. Tá an togra seo le haghaidh banna glas Eorpach fréamhaithe sa Rialachán maidir le Tacsanomaíocht. Leis an Rialachán maidir le Tacsanomaíocht leagtar amach aicmiú ar ghníomhaíochtaí eacnamaíocha mar ghníomhaíochtaí atá inbhuanaithe ó thaobh an chomhshaoil de, agus comhlíontacht iomlán le coimircí sóisialta íosta á háireamh mar cheann de na critéir shainitheacha. Is féidir an creat sin a úsáid mar thagarmharc chun a aicmiú cibé acu atá nó nach bhfuil gníomhaíocht eacnamaíoch agus, ag teacht as sin, sócmhainní nó tionscadail ghaolmhara, ina gníomhaíocht ghlas, ina sócmhainní glasa nó ina dtionscadail ghlasa. De réir Airteagal 4 den Rialachán maidir le Tacsanomaíocht, ní mór don Aontas critéir na Tacsanomaíochta a chur i bhfeidhm nuair atá aon chaighdeán á leagan amach maidir le bannaí corparáideacha atá inbhuanaithe ó thaobh an chomhshaoil de. Dá bhrí sin, chun críocha bannaí glasa Eorpacha, molann an Coimisiún gur cheart a shainmhíniú sa Rialachán maidir le Tacsanomaíocht agus – de réir mar a fhorbraítear iad – ina Ghníomhartha Tarmligthe, a bhfuil i gceist le ‘glas’. Leis an togra seo soláthraítear creat le haghaidh gach eisitheora bannaí glasa, lena n‑áirítear iad sin ón earnáil phoiblí agus phríobháideach, agus lena n‑áirítear gnóthais airgeadais agus neamhairgeadais. Beartaítear an creat freisin lena úsáid ag eisitheoirí bannaí faoi chumhdach chomh maith le hurrúsuithe, a n‑eisítear a n‑urrúis le feithicil shainchuspóireach. Leis an nasc leis an Rialachán maidir le Tacsanomaíocht is féidir na fáltais ó bhannaí glasa Eorpacha a úsáid le haghaidh raon leathan gníomhaíochtaí eacnamaíocha lena soláthraítear rannchuidiú substaintiúil le cuspóirí inbhuanaitheachta comhshaoil. Ag cur le dea‑chleachtais an mhargaidh reatha le haghaidh bannaí glasa, leis an togra seo cuirtear i láthair cuid mhór úsáidí ionchasacha, amhail banc a eisíonn banna glas Eorpach chun morgáistí glasa a mhaoiniú, monaróir cruach a eisíonn banna glas Eorpach chun teicneolaíocht táirgeachta a astaíonn níos lú a mhaoiniú, nó stát ceannasach a eisíonn banna glas Eorpach chun scéim fóirdheontais a mhaoiniú le haghaidh suiteáil fuinnimh in‑athnuaite, gan ach a bheagán a lua. Leis an togra seo cuirtear le dea‑chleachtais an mhargaidh, chomh maith le haiseolas agus moltaí a fhaightear ó Ghrúpa Ardleibhéil Saineolaithe um Maoiniú Inbhuanaithe. Le tuarascáil an Ghrúpa, a foilsíodh an 31 Eanáir 2018 moladh go dtabharfaí isteach Caighdeán Bannaí Glasa oifigiúil an Aontais, faoi mar a tagraíodh dó an tráth sin. Mar bheart leantach, gheall an Coimisiún go bhforbródh sé Caighdeán Bannaí Glasa an Aontais ina phlean gníomhaíochta maidir le fás inbhuanaithe a mhaoiniú a glacadh an 8 Márta 2018. Chuir sé de chúram ar an nGrúpa Saineolaithe Teicniúil (TEG) um Maoiniú Inbhuanaithe, atá comhdhéanta de rannpháirtithe margaidh ó earnálacha éagsúla, moltaí a tharraingt suas le haghaidh Chaighdeán Bannaí Glasa an Aontais. Rinne TEG amhlaidh ina thuarascáil deiridh i mí an Mheithimh 2019, rud a leanadh le treoir inúsáidteachta le haghaidh dréachtchaighdeán i mí an Mhárta 2020. Ar deireadh, bhailigh an Coimisiún léargas agus ionchur breise ar bhannaí glasa ina chomhairliúchán poiblí maidir leis an straitéis athnuaite um maoiniú inbhuanaithe (oscailte Aibreán‑Iúil 2020) agus ina chomhairliúchán spriocdhírithe maidir le Caighdeán Bannaí Glasa an Aontais (oscailte Meitheamh‑Deireadh Fómhair 2020). •Comhsheasmhacht le forálacha beartais atá sa réimse beartais cheana Leis an togra seo tugtar isteach tacar rialacha nach mór d’eisitheoirí bannaí glasa a leanúint chun ‘banna glas Eorpach’ nó ‘BG-AE’ a thabhairt ar bhanna. Leis an togra seo cuirtear le dea‑chleachtais reatha an mhargaidh agus cuirtear ceanglais bhreise i bhfeidhm bunaithe ar reachtaíocht ábhartha atá i bhfeidhm cheana. Tá na ceanglais sin comhsheasmhach le cuspóirí na bhforálacha beartais atá ann cheana i réimse an bheartais, agus go háirithe an Rialachán maidir le Tacsanomaíocht. Leis an togra seo éilítear ar eisitheoirí banna ghlais Eorpaigh a áirithiú go ndéantar fáltais an bhanna a leithdháileadh ar shócmhainní agus caiteachas i gcomhréir iomlán le ceanglais an Rialacháin maidir le Tacsanomaíocht, chun a áirithiú go bhfuil an banna féin go hiomlán inbhuanaithe ó thaobh an chomhshaoil de. Tá an togra seo comhsheasmhach freisin le tionscnaimh airgeadais inbhuanaithe eile, lena n‑áirítear an togra ón gCoimisiún le haghaidh Treoir maidir le Tuairisciú Inbhuanaitheachta Corparáideach, lena gcuirfear chun cinn tuairisciú faisnéise inbhuanaitheachta ag na corparáidí móra uile agus ag an gcuid is mó de na corparáidí a liostaítear ar mhargaí rialáilte, agus tá baint ag roinnt eisitheoirí bannaí leis sin freisin, dá bhrí sin. Tá an togra seo comhsheasmhach freisin le hAontas na Margaí Caipitil, arb é is aidhm dó feabhas a chur ar chumas mhargaí caipitil an Aontais infheistíochtaí a shlógadh agus a dhíriú, rud a fhéadfaidh cuidiú leis an aistriú glas a chistiú. •Comhsheasmhacht le beartais eile de chuid an Aontais Comhlíonann an togra seo spriocanna beartais uileghabhálacha an Chomhaontaithe Ghlais don Eoraip. Is é an Comhaontú Glas don Eoraip freagra an Aontais ar na dúshláin aeráide agus chomhshaoil lena múnlaítear an ghlúin seo. Is é is aidhm dó geilleagar atá nua‑aimseartha agus éifeachtúil ó thaobh acmhainní de agus atá iomaíoch a dhéanamh den Aontas, áit nach mbeidh aon ghlan‑astaíochtaí gás ceaptha teasa ann faoi 2050. Thairis sin, má sholáthraítear timpeallacht rialáilte iontaofa lena dtacaítear le heisiúint agus cruthú bannaí glasa Eorpacha beidh ról suntasach aige sin chun ról idirnáisiúnta an euro a chur chun cinn, agus cuideoidh sin le gnóthú na sprice a bhaineann le margaí airgeadais an Aontais a fhorbairt ina mol nua den ‘mhaoiniú glas’, rud a thabharfaidh breis tacaíochta d’infheistíochtaí glasa an Aontais. D’fhéadfadh an Coimisiún tacaíocht theicniúil a sholáthar do na Ballstáit faoi Rialachán (AE) 2021/240 chun bannaí glasa Eorpacha a chur chun cinn ar an leibhéal náisiúnta. 2.BUNÚS DLÍ, COIMHDEACHT AGUS COMHRÉIREACHT

•Bunús dlí Tagann an togra seo laistigh de réimse na hinniúlachta comhroinnte i gcomhréir le hAirteagal 4(2)(a) den Chonradh ar Fheidhmiú an Aontais Eorpaigh (CFAE) agus tá sé bunaithe ar Airteagal 114 CFAE, lena dtugtar an inniúlacht chun forálacha iomchuí a leagan síos arb é is cuspóir dóibh an margadh inmheánach a bhunú agus a fheidhmiú. Le hAirteagal 114 CFAE ceadaítear don Aontas bearta a dhéanamh ní hamháin chun deireadh a chur le bacainní atá ann cheana ar fheidhmiú na saoirse bunúsacha, ach freisin chun cosc a chur le teacht chun cinn dóchúil na mbacainní sin sa todhchaí. Áireofar leis sin freisin na bacainní sin a fhágann nach éasca do rannpháirtithe margaidh, amhail eisitheoirí bannaí glasa nó infheisteoirí, leas iomlán a bhaint as tairbhí an mhargaidh inmheánaigh. Tá an margadh reatha le haghaidh bannaí glasa bunaithe go hiomlán ar chaighdeáin agus cleachtais mhargadhshainithe, agus dearbhú d’infheisteoirí atá á sholáthar ag cuideachtaí a ghníomhaíonn mar athbhreithneoirí seachtracha. Leis na caighdeáin sin atá ann cheana leagtar amach treoirlínte nó moltaí próiseasbhunaithe ardleibhéil, ach níl na sainmhínithe foluiteacha ar thionscadail ghlasa sách caighdeánaithe, dian ná cuimsitheach. Fágann sin nach féidir le hinfheisteoirí bannaí a bhfuil a bhfáltais ailínithe nó ina rannchuidiú le cuspóirí comhshaoil a shainaithint go héasca, lena n‑áirítear go háirithe an sprioc a bhaineann leis an méadú ar an meánteocht dhomhanda a theorannú chuig i bhfad faoi bhun 2 ℃ agus iarrachtaí a dhéanamh chun í sin a theorannú chuig 1.5 ℃ os cionn leibhéil réamhthionsclaíocha, mar a leagtar amach i gComhaontú Pháras. Leis an staid sin teorannaítear freisin cumas eisitheoirí úsáid a bhaint as bannaí atá inbhuanaithe ó thaobh an chomhshaoil de chun a ngníomhaíochtaí a aistriú i dtreo samhlacha gnó atá níos inbhuanaithe ó thaobh an chomhshaoil de. Ina theannta sin, leis na caighdeáin mhargadhbhunaithe a úsáidtear faoi láthair ní áirithítear trédhearcacht ná cuntasacht athbhreithneoirí seachtracha go leordhóthanach, ná ní dhéantar maoirseacht leanúnach ar chuideachtaí a ghníomhaíonn mar athbhreithneoirí seachtracha. Dá dheasca sin, tá tuilleadh deacrachtaí ag infheisteoirí bannaí atá inbhuanaithe ó thaobh an chomhshaoil de a shainaithint, iontaoibh a chur iontu, agus iad a chur i gcomparáid. Tá cleachtais éagsúla, dá bhrí sin, i bhfeidhm ar fud an Aontais, rud a fhágann go mbíonn sé costasach ar infheisteoirí fíorbhannaí glasa a shainaithint agus rud a choisceann, an tráth céanna, an margadh le haghaidh bannaí glasa fás de réir a acmhainne. Go dtí seo, níor reachtaigh aon Bhallstát chun caighdeán oifigiúil bannaí glasa a bhunú ar an leibhéal náisiúnta. Le scéimeanna lipéadaithe náisiúnta, áfach, leagtar amach ceanglais éagsúla cheana le haghaidh táirgí airgeadais atá inbhuanaithe ó thaobh an chomhshaoil de, agus, i gcásanna áirithe, féadfaidh ceanglais maidir le bannaí a bheith dá thoradh sin, mar shampla i gcás ceanglais maidir le cistí bannaí. Agus bannaí glasa ceannasacha atá eisithe ag Ballstáit de chuid an Aontais á gcur i gcomparáid, is ann do shamplaí cheana inar cuireadh sainmhínithe éagsúla ar ghníomhaíochtaí atá inbhuanaithe ó thaobh an chomhshaoil de i bhfeidhm ar fud na mBallstát. Thairis sin, i bhfianaise fhás leanúnach mhargadh na mbannaí glasa agus a róil chun cistiú a dhéanamh ar chineál na n‑infheistíochtaí seasta is gá chun spriocanna Chomhaontú Pháras a ghnóthú, is dóigh go ndéanfaidh Ballstáit áirithe machnamh ar chaighdeáin a chruthú nó treoirlínte a bhunú ar an leibhéal náisiúnta. Leis na tionscnaimh náisiúnta sin, is dócha go bhféachfaí le haghaidh a thabhairt ar na fadhbanna céanna a bhféachtar le haghaidh a thabhairt orthu leis an tionscnamh BG-AE molta, ach is féidir go n‑imeoidh na torthaí ó chéile ar fud na mBallstát. Dá bhrí sin, is dócha go dtiocfadh éagothromaíochtaí chun cinn idir dlíthe náisiúnta, agus go gcuirfí bac leo ar shaorghluaiseacht caipitil, go ndéanfaí dochar leo le cothroime iomaíochta ar an leibhéal Eorpach, agus go ngníomhófaí leo in aghaidh chuspóirí Aontas na Margaí Caipitil. Dá bhrí sin, is léir gur gá d’eisitheoirí bannaí glasa poiblí agus príobháideacha caighdeán bannaí glasa comhchuibhithe a chur i bhfeidhm ar fud an Aontais. Le glacadh an Rialacháin seo, d’fhéachfaí leis na ceanglais chomhchuibhithe sin a áirithiú. Dá bhrí sin, is é Airteagal 114 CFAE an bonn dlí iomchuí. •Coimhdeacht (i gcás inniúlacht neamheisiach) Comhlíonann an togra seo prionsabal na coimhdeachta mar a leagtar amach in Airteagal 5 den Chonradh ar an Aontas Eorpach (CAE), lena leagtar amach nach bhféadfar gníomhaíocht ar leibhéal an Aontais a dhéanamh ach amháin mura féidir leis na Ballstáit na haidhmeanna a bheartaítear a ghnóthú astu féin. Tá margadh na mbannaí glasa idirnáisiúnta ann féin, agus bannaí á dtrádáil ag rannpháirtithe ar fud teorainneacha náisiúnta. Éilíonn eisitheoirí agus infheisteoirí táirgí airgeadais méadracht choiteann agus sainmhínithe chun a chinneadh cé na tionscadail agus na gníomhaíochtaí atá inbhuanaithe ó thaobh an chomhshaoil de, agus iad a chur i gcomparáid. I bhfianaise na staide sin, ba é an éifeacht ionchasach a bheadh ag gníomhaíocht reachtach náisiúnta chun aghaidh a thabhairt ar na mainneachtainí a shainaithnítear i margadh na mbannaí glasa ná an margadh Eorpach le haghaidh bannaí glasa a ilroinnt. Thairis sin, tá an margadh le haghaidh athbhreithneoirí seachtracha bannaí glasa ina mhargadh trasteorann. Chun cothroime iomaíochta a chothabháil le haghaidh na ngníomhaithe a sholáthraíonn na seirbhísí sin, tá gá le córas clárúcháin agus maoirseachta láraithe le haghaidh athbhreithneoirí seachtracha ar bhannaí glasa Eorpacha ar an leibhéal Eorpach, comhordaithe ag an Údarás Eorpach um Urrúis agus Margaí (ESMA). Dá bhrí sin, ní féidir tionscnamh den sórt sin a theorannú do chríoch Ballstáit aonair, agus tá gá le gníomhaíocht chomhordaithe ar leibhéal an Aontais. Ní féidir ceanglais chomhsheasmhacha ná chaighdeánaithe le haghaidh bannaí glasa Eorpacha a shainmhíniú ach amháin le hidirghabháil ar leibhéal an Aontais ar mhaithe le feabhas a chur ar fheidhmiú an Mhargaidh Aonair agus saobhadh margaidh a chosc. Ar deireadh, i bhfianaise na n‑idirghabhálacha éagsúla idir an togra maidir le bannaí glasa Eorpacha agus reachtaíocht ábhartha eile ón Aontas, amhail an Rialachán maidir le Tacsanomaíocht, is cosúil go bhfuil ionstraim Aontais níos oiriúnaí chun aghaidh a thabhairt ar an staid reatha. Ar na cúiseanna a thugtar thuas, is fearr is féidir aonfhoirmeacht agus deimhneacht dhlíthiúil fheidhmiú shaoirsí an Chonartha a áirithiú le gníomhaíocht ar leibhéal an Aontais. •Comhréireacht Comhlíonann an togra seo prionsabal na comhréireachta mar a leagtar amach in Airteagal 5 CAE. Is gá na bearta molta chun na cuspóirí a ghnóthú, agus is iad is oiriúnaí freisin. Má chuirtear caighdeán deonach comhchuibhithe i bhfeidhm le haghaidh banna glas ar leibhéal an Aontais socrófar an tagarmharc le haghaidh bannaí glasa ardcháilíochta ar mhargaí Eorpacha agus domhanda, b’fhéidir, gan úsáid an chaighdeáin maidir le rannpháirtithe margaidh reatha a fhorchur. Trína cheadú go mbainfear baic áirithe ar fheidhmiú cuí an mhargaidh le haghaidh bannaí glasa ardcháilíochta, d’fhéadfadh an Rialachán seo a bheith ina chuidiú chun sreafaí caipitil a dhíriú ar thionscadail atá inbhuanaithe ó thaobh an chomhshaoil de agus infheistíochtaí glasa trasteorann a éascú. Ós rud é go bhfuil an baol ann go dtiocfadh ilroinnt an mhargaidh agus mearbhall infheisteora as easpa gníomhaíochta, déanfar foráil leis an togra seo maidir le soiléireacht dlí, trédhearcacht agus inchomparáideacht bannaí glasa Eorpacha ar fud an Aontais. Leis an aiseolas ó pháirtithe leasmhara agus leis an measúnú tionchair le haghaidh an togra seo sainaithníodh gurb iad príomhchúiseanna na faidhbe ná easpa sainmhíniú comhsheasmhach ar na bealaí atá inbhuanaithe ó thaobh an chomhshaoil de chun fáltais bannaí glasa a úsáid, agus an easpa maoirseachta leanúnaí ar athbhreithneoirí seachtracha. Ní théann an togra thar a bhfuil riachtanach chun aghaidh a thabhairt ar gach ceann de na saincheisteanna sin agus iad a leigheas, eadhon: (1) caighdeán deonach a chruthú le haghaidh bannaí glasa lena n‑éilítear go bhfuil úsáid fáltas ailínithe le ceanglais an Rialacháin maidir le Tacsanomaíocht, agus (2) a éileamh ar eisitheoirí bannaí glasa Eorpacha athbhreithniúchán réamheisiúna agus iareisiúna a fháil ó athbhreithneoir seachtrach atá cláraithe agus maoirsithe i gcomhréir le ceanglais an Rialacháin seo. Níl iniúchóirí stáit ná eintitis phoiblí eile atá sainordaithe ag eisitheoirí ceannasacha faoi réir cheanglais chlárúcháin ná mhaoirseachta an Rialacháin seo, ós rud é gur eintitis reachtúla iad atá freagrach as formhaoirseacht ar chaiteachas poiblí agus is iondúil go bhfuil siad neamhspleách faoi ráthaíocht dlí. •An rogha ionstraime

Is é is aidhm don togra seo tacar coiteann ceanglas a chur i bhfeidhm le haghaidh caighdeán comhchuibhithe le haghaidh bannaí glasa Eorpacha, rud a shimpleoidh infheistíochtaí atá inbhuanaithe ó thaobh an chomhshaoil de a thuilleadh agus a thacóidh le bealach comhordaithe chun feabhas a chur ar fheidhmiú an mhargaidh aonair. Is gá Rialachán atá infheidhme go díreach chun na cuspóirí beartais sin a ghnóthú agus is é an bealach is fearr é chun comhchuibhiú uasta a sholáthar agus éagsúlachtaí a bhaineann le cur chun feidhme neamhchothrom á seachaint. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Níl aon chóras ar leibhéal an Aontais faoi láthair le haghaidh bannaí glasa. •Comhairliúcháin leis na páirtithe leasmhara Sheol an Coimisiún comhairliúchán poiblí oscailte maidir leis an straitéis athnuaite um maoiniú inbhuanaithe an 8 Aibreán 2020, rud a osclaíodh ar feadh 16 seachtaine. Áiríodh breis agus 100 ceist sa chomhairliúchán sin, lena n‑áirítear ceisteanna leithleacha ar chaighdeáin agus lipéid le haghaidh táirgí airgeadais agus ar Chaighdeán Bannaí Glasa an Aontais, mar a thugtaí air an tráth sin, chomh maith leis sin. Fuair an Coimisiún breis agus 600 freagra ar an gcomhairliúchán sin ó réimse leathan páirtithe leasmhara. Ar shuíomh gréasáin an Choimisiúin, foilsíodh ráiteas aiseolais le forbhreathnú ar na rannchuidithe a fuarthas. Mar chuid den phróiseas, sheol an Coimisiún comhairliúchán spriocdhírithe an 12 Meitheamh 2020 freisin chun tuilleadh ionchuir a lorg ó pháirtithe leasmhara ar CBG-AE. Osclaíodh an comhairliúchán sin ar feadh 16 seachtaine agus dúnadh an 2 Deireadh Fómhair 2020 é tar éis 167 bhfreagra a fháil. Foilsíodh na freagraí ar líne. Bhí 19 gceist sa doiciméad comhairliúcháin san iomlán agus bhí sé dírithe ar dhá phríomhábhar, eadhon ar CBG-AE agus ar bhannaí sóisialta agus COVID‑19. Fuarthas rannchuidithe ó réimse leathan páirtithe leasmhara, lena n‑áiríodh eagraíochtaí cuideachta/gnó, comhlachais ghnó, eagraíochtaí tomhaltóirí, ENRanna agus údaráis phoiblí. Ó thaobh na tíreolaíochta de, fuarthas freagraí ó 20 Ballstát, 2 thír Eorpacha eile agus 2 thír neamh‑Eorpacha. •Bailiú agus úsáid saineolais Rinne an Coimisiún agallaimh ghrinne struchtúrtha le 11 pháirtí leasmhara roghnaithe ó earnálacha agus Ballstáit éagsúla i mí na Bealtaine agus i mí an Mheithimh 2020. Ina theannta sin, idir an 2 Nollaig agus an 23 Nollaig 2020, rinne an Coimisiún comhairliúchán gairid le hoifigigh náisiúnta bainistíochta fiach trí mheitheal bannaí glasa an fhoghrúpa maidir le margaí fiachais cheannasaigh Eorpacha (ESDM) de chuid Choiste Eacnamaíoch agus Airgeadais (CEA) na Comhairle, agus úsáid á baint as ceistneoir spriocdhírithe. Scaipeadh an ceistneoir freisin ar an nGrúpa Saineolaithe um Maoiniú Inbhuanaithe de chuid na mBallstát (MSEG), agus iarradh ar na freagróirí a bhfreagraí a chomhordú in aghaidh an Bhallstáit. Sholáthair 17 mBallstát aiseolas. Reáchtáil an Coimisiún glaonna tráthrialta leis an Údarás Eorpach um Urrúis agus Margaí (ESMA) freisin chun tuairim agus comhairle a fháil uaidh, lena n‑áirítear maidir le córas ionchasach clárúcháin agus maoirseachta le haghaidh athbhreithneoirí seachtracha ar leibhéal an Aontais. D’ullmhaigh Airmheán Comhpháirteach Taighde an Choimisiúin páipéir acadúla, páipéir oibre, agus tuarascálacha leithleacha maidir le bannaí glasa: (1) ‘Green bonds and companies’ environmental performance: a feasibility study’[Bannaí glasa agus feidhmíocht comhshaoil cuideachtaí: staidéar féidearthachta]; (2) ‘Green bonds and use of proceeds reporting: what do we know from market data providers?’[Bannaí glasa agus úsáid tuairiscithe fáltas: cén t‑eolas atá againn ó sholáthraithe sonraí faoin margadh?]; (3) ‘The pricing of green bonds. Are financial institutions special?’[Praghsáil bannaí glasa. An bhfuil institiúidí airgeadais speisialta?] (4) ‘Green Bonds as a tool against climate change.’[Bannaí glasa mar uirlis in aghaidh an athraithe aeráide.] Pléadh an tionscnamh Eorpach maidir le bannaí glasa ag cruinnithe tráthrialta an Ghrúpa Saineolaithe um Maoiniú Inbhuanaithe de chuid na mBallstát ó 2019 i leith: Tugadh na Ballstáit cothrom le dáta ar bhonn tráthrialta agus ghlac siad páirt i bpléití ar shaincheisteanna sonracha, amhail an nasc leis an Rialachán maidir le Tacsanomaíocht agus formáid agus cineál tionscnaimh ionchasaigh Eorpaigh maidir le bannaí glasa. •Measúnú tionchair Leis an measúnú tionchair measadh réimse roghanna beartais ar fud trí phríomhghné bheartais, i dteannta na staide bonnlíne i gcás nach ndéantar aon ghníomhaíocht Aontais: (1)Maidir le raon feidhme chur i bhfeidhm an chaighdeáin le haghaidh eisitheoirí bannaí glasa, ba iad na roghanna a measadh (1) cur chuige deonach trína mbeadh eisitheoirí bannaí glasa saor chun a roghnú cibé acu a dhéanfaidís nó nach ndéanfaidís ailíniú leis an tionscnamh Eorpach a bheidh ann sa todhchaí maidir le bannaí glasa agus (2) cur chuige sainordaitheach trínar ghá úsáid a bhaint as an tionscnamh bannaí glasa Eorpach a bheidh ann sa todhchaí leis na bannaí glasa uile a eisítear san Aontas nó a eisíonn eisitheoir bunaithe san Aontas. (2)Maidir le láimhseáil rialála athbhreithneoirí seachtracha ar bhannaí glasa Eorpacha, ba iad na roghanna a measadh (1) é a chur de chúram ar ESMA athbhreithneoirí seachtracha ar bhannaí glasa Eorpacha a údarú, le formhaoirseacht agus ceanglais mhaoirseachta theoranta, agus (2) é a chur de chúram ar ESMA athbhreithneoirí seachtracha ar CBG-AE a údarú agus a mhaoirsiú faoi chreat níos déine. (3)Maidir leis an tsolúbthacht ionchasach a thugtar d’eisitheoirí ceannasacha ar mian leo bannaí glasa Eorpach a eisiúint, i gcomparáid le heisitheoirí neamhcheannasacha, ba iad na roghanna a measadh (1) solúbthacht ar bith, (2) solúbthacht maidir le ceanglais a bhaineann le bannaí seachas cur i bhfeidhm agus cur chun feidhme an Rialacháin maidir le Tacsanomaíocht, agus (3) solúbthacht maidir le ceanglais a bhaineann le bannaí agus maidir leis an Rialachán maidir le Tacsanomaíocht. Ba léir ó thorthaí ó dhá chomhairliúchán ar líne ar an ábhar sin gur thacaigh tromlach mór de pháirtithe leasmhara leis an gcoincheap le haghaidh Chaighdeán Bannaí Glasa an Aontais, faoi mar a thugtaí air an tráth sin, mar a mhol an Grúpa Saineolaithe Teicniúla um Maoiniú Inbhuanaithe, lena n‑áirítear an ceanglas maidir le caighdeán deonach. Níor thug ach mionlach an‑bheag tacaíocht do chaighdeán sainordaitheach. Thug tromlach mór freagróirí tacaíocht do chóras rialála le haghaidh athbhreithneoirí seachtracha faoi mhaoirseacht ESMA, agus d’iarr roinnt acu córas comhréireach. Cuireann an méid sin in iúl gurb amhlaidh a bheadh formhór na bpáirtithe leasmhara i bhfabhar, tríd is tríd, na rogha a bhainfeadh le córas maoirseachta a bheadh níos éadroime nó níos spriocdhírithe.

Chuathas i gcomhairle le heisitheoirí ceannasacha bannaí glasa reatha agus ionchasacha san Aontas maidir le solúbthacht ionchasach le haghaidh eisitheoirí ceannasacha, agus bhí siad roinnte go cothrom ar an gceist i dtaobh cibé acu ba cheart nó nár cheart solúbthacht a bheith ann maidir leis an Rialachán maidir le Tacsanomaíocht. Bhíothas go mór i bhfabhar, áfach, cur chuige comhsheasmhach a choinneáil ar bun maidir le heisitheoirí ceannasacha agus corparáideacha. Bunaithe ar anailís ar na roghanna éagsúla agus ar an aiseolas a fuarthas ó pháirtithe leasmhara, sainaithníodh mar rogha thosaíochta leis an measúnú tionchair: (1)go bhfuil an tionscnamh bannaí glasa Eorpach bunaithe mar chaighdeán deonach atá ailínithe le dea‑chleachtas an mhargaidh agus leis an Rialachán maidir le Tacsanomaíocht, (2)go gcuirtear de chúram ar ESMA athbhreithneoirí seachtracha ar bhannaí glasa Eorpacha a údarú le ceanglais mhaoirseachta theoranta, agus (3)go dtugtar solúbthacht áirithe d’eisitheoirí ceannasacha i ndáil le forfheidhmiú bannaí glasa Eorpacha, ach nach ndéantar amhlaidh maidir lena gcur i bhfeidhm agus lena léirmhíniú ar an Rialachán maidir le Tacsanomaíocht. Leis an rogha thosaíochta cuirtear le dea‑chleachtais an mhargaidh i réimse an tuairiscithe agus an athbhreithniúcháin sheachtraigh, agus leis an ailíniú leis an Rialachán maidir le Tacsanomaíocht. Leis na heilimintí sin shocrófaí an tionscnamh bannaí glasa Eorpach mar an caighdeán is fearr ó thaobh na trédhearcachta agus na hinchreidteachta comhshaoil de, i gcomhréir leis an gcuspóir a bhaineann leis an margadh a fhorbairt agus le tacú leis le haghaidh bannaí glasa ar cháilíocht níos airde. Leis an gcaighdeán deonach molta in éineacht le cur chuige maoirseachta éadroime d’áiritheofaí go ngnóthófaí cuspóirí an Aontais ar an mbealach is costéifeachtúla agus is éifeachtaí. Mheallfaí eisitheoirí bannaí glasa ardcháilíochta le caighdeán deonach, agus thug roinnt díobh tacaíocht don tionscnamh maidir le bannaí glasa Eorpacha, ós rud é go bhfágfadh sin go bhféadfaidís cumarsáid a dhéanamh ar bhealach níos soiléire le hinfheisteoirí agus daoine eile faoina ndintiúir agus faoina ngealltanais ó thaobh an chomhshaoil de. An tráth céanna, bheadh an méid sin ina chuidiú chun tionchair shuaiteacha ar mhargaí bannaí glasa atá ann cheana a sheachaint, a fhéadfaidh leanúint de bheith ag oibriú faoi shaoirse. Leis sin d’éascófaí cruthú timpeallachta margaidh iomaíoch, rud a d’fhágfadh go bhféadfaí eisiúintí todhchaí a spreagadh trí éileamh infheisteoirí seachas trí cheanglais rialála. Trí chur chuige maoirseachta níos éadroime agus níos spriocdhírithe i leith athbhreithneoirí seachtracha mhéadófaí trédhearcacht le haghaidh eisitheoirí agus infheisteoirí nósanna imeachta um athbhreithniúchán seachtrach, chuirfí feabhas ar chomhchuibhiú gnéithe áirithe de na cuir chuige éagsúla agus thabharfaí aghaidh ar shaincheisteanna a bhaineann le coinbhleachtaí leasa, gan soláthraithe atá ann cheana a dhíspreagadh maidir le soláthraithe atá ann cheana a chlárú faoin gcóras agus gníomhú mar athbhreithneoirí le haghaidh bannaí glasa Eorpacha. Tríd an rogha a bhaineann le solúbthacht theoranta le haghaidh stáit cheannasacha a chur chun feidhme, bheadh na Ballstáit in ann bannaí glasa Eorpacha a eisiúint ar chothroime iomaíochta le corparáidí, agus tairbhiú an tráth céanna fós de sholúbthacht áirithe lena gcuirtear a sainiúlachtaí institiúideacha san áireamh. Dála cás úsáideoirí eile, maidir leis an gcinneadh chun ailíniú le ceanglais an tionscnaimh maidir le bannaí glasa Eorpacha, ba ar bhonn deonach a chuirfeadh stáit cheannasacha i bhfeidhm é. Ar an iomlán, sholáthrófaí leis an gcaighdeán buntáistí soiléire ó thaobh iontaoibhe de, rud a d’fhéadfaí a aistriú ina mbuntáistí praghsála sa bhanna agus dreasacht nua a sholáthar d’eisitheoirí úsáid a bhaint as sin. Ar an mbealach céanna, is féidir gur mian le heisitheoirí gealltanas glas níos láidre a léiriú trí eisiúint a dhéanamh faoin gcaighdeán. Sholáthrófaí deighleog bannaí glasa d’infheisteoirí lena n‑áirithítear ardleibhéal sláine, trédhearcachta agus inchomparáideachta ó thaobh an mhargaidh de, agus lena soláthraítear sainmhíniú coiteann ar ghlas, rud a mhéadaíonn inchomparáideacht agus iontaoibh. Leis an tionscnamh sholáthrófaí rogha bhreise d’infheisteoirí agus rachadh sé chun tairbhe do na hinfheisteoirí glasa is tiomanta go háirithe, ar mór acu sainmhíniú glas níos déine. D’fhéadfadh infheisteoirí institiúideacha iad féin a dhealú go soiléir ón gcuid eile den mhargadh trína n‑infheistíochtaí bannaí a dhíriú ar bhannaí glasa Eorpacha. Féadfaidh athbhreithneoirí seachtracha costais bhreise a thabhú más mian leo an caighdeán a chomhlíonadh. I dteannta táillí maoirseachta, ar cheart iad a choimeád chomh híseal agus is féidir don am i láthair, bheadh ar athbhreithneoirí costais chomhlíontachta agus chomhairleacha dhlíthiúla dhíreacha áirithe a thabhú chomh maith le costais eagraíochtúla chun bheith údaraithe ag ESMA. Bheadh eisitheoirí fós in ann bannaí glasa a eisiúint faoi chaighdeáin mhargaidh éagsúla. Na costais a bhaineann le húsáid an chaighdeáin, is costais iad den chuid is mó a fhéadfaidh a bheith curtha ar aghaidh ó athbhreithneoirí seachtracha chomh maith le costais a bhaineann leis an tacsanomaíocht a chur i bhfeidhm. Costais a bhaineann leis an tacsanomaíocht a chur i bhfeidhm, áfach, bheidís tabhaithe cheana faoi thionscnaimh eile (e.g. an Treoir um Thuairisciú Neamh‑Airgeadais 2014/95/AE), rud a fhágann go ndéanfaí cuid de na costais sin a fhritháireamh. Leis an tionscnamh soláthraítear sainmhíniú soiléir ar ‘inbhuanaitheacht comhshaoil’ agus éascaítear sainaithint bannaí glasa ardcháilíochta sa mhargadh. Leis an méadú ar thrédhearcacht ba cheart feabhas a chur ar éifeachtúlacht an mhargaidh agus níos mó infheistíochtaí a spreagadh i dtreo tionscadail agus sócmhainní glasa ar cháilíocht níos airde, go háirithe i gcomhar le ceanglais nua maidir le nochtadh a eascraíonn as codanna eile den phlean gníomhaíochta níos leithne maidir le maoiniú inbhuanaithe. Thairis sin, féadfaidh buntáistí praghsála teacht as iontaoibh mhargaidh níos mó, agus is féidir maoiniú sócmhainní agus tionscadal atá ailínithe leis an tacsanomaíocht a chur chun cinn ar an mbealach sin. Ba cheart na tosca sin a bheith ina gcuidiú chun an geilleagar Eorpach a aistriú chuig teicneolaíochtaí agus próisis táirgeachta atá neodrach ó thaobh carbóin de, teicneolaíochtaí agus próisis táirgeachta nach bhfuil chomh truaillitheach céanna ar an iomlán, arb é an toradh atá air sin tionchair dhearfacha ar an gcomhshaol agus ar an tsochaí go ginearálta. •Oiriúnacht rialála agus simpliú Ní raibh an togra seo mar chuid de sheiceáil oiriúnachta. •Cearta bunúsacha Leis an togra seo urramaítear cearta bunúsacha agus comhlíontar na prionsabail a aithnítear go háirithe le Cairt um Chearta Bunúsacha an Aontais Eorpaigh. 4.IMPLEACHTAÍ BUISÉADACHA Leis an togra seo cumhachtaítear do ESMA feidhm nua a dhéanamh chun athbhreithneoirí seachtracha a sholáthraíonn a seirbhísí faoin Rialachán seo a chlárú agus a mhaoirsiú. Leis sin éileofar ar ESMA táillí a ghearradh ar athbhreithneoirí seachtracha, agus ba cheart na costais riaracháin uile a thabhaíonn ESMA le haghaidh na ngníomhaíochtaí i ndáil le clárú agus maoirsiú athbhreithneora sheachtraigh a chumhdach leo sin.

Bunaithe ar mheastachán 0.2 coibhéis lánaimseartha in aghaidh an eintitis agus 3 athbhreithneoir sheachtracha san iomlán sa chéad tréimhse 4 bliana, ní bhainfeadh an ceanglas ach le clárúchán agus maoirseacht leanúnach a bheith á ndéanamh ag 0.6 coibhéis lánaimseartha. Ba cheart sineirgí ionchasacha láidre a bheith ann, áfach, leis na freagrachtaí atá ar ESMA cheana a thagann ón athbhreithniúchán ar oibríochtaí na nÚdarás Maoirseachta Eorpach (ESAnna) ar soláthraíodh foireann agus acmhainní buiséadacha breise do ESMA ina leith. Ina theannta sin, i gcomhthéacs pleanáil a dhéanamh ar dhréachtbhuiséad an Aontais le haghaidh 2022, spreagadh na gníomhaireachtaí uile gnóthachain éifeachtúlachta bliantúla réasúnacha a réadú idir 1 % agus 2 %. Dá réir sin, beartaítear nach n‑éileofaí aon acmhainní breise go sonrach le haghaidh an togra seo. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Le linn meastóireacht a dhéanamh ar an tionscnamh seo, cuirfidh an Coimisiún san áireamh na foinsí agus na táscairí a luaitear thíos agus braithfidh sé ar chomhairliúchán poiblí agus pléití le ESMA agus le húdaráis inniúla. Déanfar an mheastóireacht de réir threoirlínte an Choimisiúin maidir le rialáil níos fearr. Táscairí: (1)an méid iomlán a eisíodh, an méid iomlán gan íoc, an toirt iomlán, agus praghsanna bannaí agus úsáid á baint as an ainmníocht ‘banna glas Eorpach’, agus as bannaí atá curtha in áirithe mar ‘glas’ (ach ní gá go bhfuil úsáid á baint as an ainmníocht ‘banna glas Eorpach’) a eisítear in aghaidh na bliana agus gan íoc [san Aontas agus go domhanda]; (2)sonraí maidir le leachtacht sna margaí le haghaidh bannaí agus úsáid á baint as an ainmníocht ‘bannaí glasa Eorpacha’, bannaí atá curtha in áirithe mar ‘glas’, agus bannaí gan íoc eile (mar thagarmharc i.e. ón eisitheoir céanna/ó eisitheoirí comhchosúla); (3)an líon athbhreithneoirí seachtracha atá cláraithe faoin Rialachán reatha; (4)sonraí maidir le táillí rialála a íocann na hathbhreithneoirí seachtracha sin; (5)gearáin agus/nó tuarascálacha maoirseachta maidir le comhlíontacht leis an Rialachán seo. Foinsí: (1)bunachar sonraí ESMA maidir le hathbhreithneoirí seachtracha cláraithe, (2)bunachar sonraí ESMA maidir le táillí agus muirir rialála; (3)bunachar sonraí ESMA maidir le fógraí agus gearáin, (4)bunachair sonraí sheachtracha i ndáil leis an margadh bannaí, (5)ionchur díreach agus comhairleach ó pháirtithe leasmhara. Beidh roghanna forbartha agus soláthair TF faoi réir réamhcheadú Bhord an Choimisiúin Eorpaigh um Theicneolaíocht Faisnéise agus um Chibearshlándáil. •Míniúchán mionsonraithe ar fhorálacha sonracha an togra Le Teideal I, trí bhíthin Airteagal 1, leagtar síos ábhar an Rialacháin, eadhon ceanglais aonfhoirmeacha le haghaidh eisitheoirí bannaí ar mian leo go deonach úsáid a bhaint as an ainmníocht ‘banna glas Eorpach’ nó ‘BG-AE’ (bannaí glasa Eorpacha) le haghaidh a mbannaí atá inbhuanaithe ó thaobh an chomhshaoil de agus a chuirtear ar fáil d’infheisteoirí san Aontas, agus bunú córais clárúcháin agus creata maoirseachta le haghaidh athbhreithneoirí seachtracha ar bhannaí glasa Eorpacha. Le hAirteagal 2 leagtar amach na sainmhínithe chun críocha an Rialacháin seo.

Le Teideal II den Rialachán leagtar amach na coinníollacha maidir le húsáid na hainmníochta ‘banna glas Eorpach’ nó ‘BG-AE’. Le Caibidil 1 cumhdaítear na ceanglais a bhaineann le bannaí. Le hAirteagal 3 teorannaítear úsáid na hainmníochta ‘banna glas Eorpach’ nó ‘BG-AE’ d’eisitheoirí bannaí a chomhlíonann ceanglais an Teidil seo, go dtí aibíocht an bhanna. Beartaítear an creat lena úsáid ag aon eisitheoir bannaí, lena n‑áirítear eisitheoirí bannaí faoi chumhdach chomh maith le hurrúsuithe, a eisíonn a n‑urrúis le feithicil shainchuspóireach. Thairis sin, beartaítear an creat lena úsáid ag eisitheoirí laistigh agus lasmuigh den Aontas araon, nuair a chuirtear bannaí ar fáil d’infheisteoirí ón Aontas. Le hAirteagal 4 leagtar síos nach mór d’eisitheoirí na fáltais a leithdháileadh ar mhaoiniú, ar mhaoiniú den sórt a leanas amháin, maoiniú sócmhainní seasta incháilithe, maoiniú caiteachais incháilithe nó maoiniú sócmhainní airgeadais incháilithe, nó maoiniú comhcheangail díobh sin. Coinnítear ar bun leis an airteagal nach gceadaítear d’eisitheoirí bannaí costais a bhaint as na fáltais a bailíodh chun críocha an leithdháilte sin. Ceadaítear leis freisin d’eisitheoirí ceannasacha fáltais bannaí a leithdháileadh ar chineálacha áirithe eile caiteachais, ina dteannta sin a luaitear in Airteagal 4(1). Le hAirteagal 5 cinntear na catagóirí nach mór sócmhainní airgeadais incháilithe a bheith mar chuid díobh chun críocha an Rialacháin seo, agus na cineálacha sócmhainní agus caiteachais ba cheart a mhaoiniú leis na sócmhainní airgeadais sin. Le hAirteagal 6 éilítear go mbainfidh an úsáid uile a bhaintear as fáltais bannaí le gníomhaíochtaí eacnamaíocha lena gcomhlíontar na ceanglais maidir le gníomhaíochtaí eacnamaíocha atá inbhuanaithe ó thaobh an chomhshaoil de a leagtar amach in Airteagal 3 de Rialachán (AE) 2020/852, eadhon (1) rannchuidiú substaintiúil a dhéanamh le ceann amháin nó níos mó de na cuspóirí comhshaoil a leagtar amach in Airteagal 9 den Rialachán sin, (2) gan díobháil mhór a dhéanamh d’aon cheann de na cuspóirí comhshaoil sin, (3) iad a bheith á ndéanamh i gcomhréir leis na coimircí íosta a leagtar síos in Airteagal 18 den Rialachán sin, agus (4) comhlíonadh na gcritéar scagtha teicniúil a bhunaíonn an Coimisiún i gcomhréir le hAirteagail 10(3), 11(3), 12(2), 13(2), 14(2), agus 15(2) den Rialachán sin. Ag féachaint don dul chun cinn teicneolaíoch lena bhfuiltear ag súil i réimse na hinbhuanaitheachta comhshaoil, is dócha go ndéanfar athbhreithniúchán agus leasú le himeacht ama ar ghníomhartha tarmligthe arna nglacadh i gcomhréir le hAirteagail 10(3), 11(3), 12(2), 13(2), 14(2) nó 15(2) de Rialachán (AE) 2020/852 lena leagtar síos na critéir scagtha theicniúla. Sin an fáth a leagtar amach le hAirteagal 7 na ceanglais maidir le tacsanomaíocht dá dtagraítear in Airteagail 4 go 6 nach mór d’eisitheoirí a úsáid. Chun críocha na Caibidle seo, ba cheart a thabhairt faoi deara go bhfuil úsáid na hainmníochta ‘banna glas Eorpach’ nó ‘BG-AE’ gan dochar do cheanglais Rialachán (AE) Uimh. 575/2013 ó Pharlaimint na hEorpa agus ón gComhairle, Rialachán (AE) Uimh. 806/2014 ó Pharlaimint na hEorpa agus ón gComhairle, Rialachán (CE) 2017/1129 ó Pharlaimint na hEorpa agus ón gComhairle, Rialachán (AE) 2019/2033 ó Pharlaimint na hEorpa agus ón gComhairle, Treoir 2013/36/AE ó Pharlaimint na hEorpa agus ón gComhairle, Treoir 2014/59/AE ó Pharlaimint na hEorpa agus ón gComhairle, agus Treoir (AE) 2019/2034 ó Pharlaimint na hEorpa agus ón gComhairle. Thairis sin, níor cheart aon fhoráil den Rialachán seo a léirmhíniú mar fhoráil lena gcuirtear srian le cumas an eisitheora úsáid a bhaint as na bannaí chun caillteanais a thagann as gníomhaíochtaí, sócmhainní nó codanna eile den eintiteas a chumhdach. Níor cheart, ach oiread, aon fhoráil den Rialachán seo a léirmhíniú mar fhoráil lena gcuirtear srian leis an gcumhacht ionstraimí caipitil nó dliteanais ábhartha de chuid institiúide a dhíluacháil nó a thiontú de bhun Threoir 2014/59/AE, nó ar tharlú teagmhais truicir i gcomhréir le Rialachán (AE) Uimh. 575/2013 nó Rialachán (AE) 2019/2033 mar is infheidhme. Chun críocha na caibidle seo, ba cheart a thabhairt faoi deara freisin nár cheart, leis an gceanglas maidir le fáltais bannaí glasa Eorpacha a leithdháileadh ar shócmhainní nó caiteachais incháilithe a mhaoiniú, toirmeasc a chur ar eisitheoir bannaí den sórt sin sócmhainní seasta ná airgeadais a úsáid mar urrús le haghaidh an bhanna, ná níor cheart toirmeasc a chur ar eisitheoirí den sórt sin leis an toradh a íocadh le sealbhóirí an bhanna a nascadh le feidhmíocht an tionscadail a maoiníodh leis an mbanna. Le Caibidil II leagtar amach na ceanglais maidir le trédhearcacht agus athbhreithniúchán seachtrach le haghaidh bannaí glasa Eorpacha. Le hAirteagal 8 soiléirítear nach bhféadfar an banna a thairiscint don phobal san Aontas ach amháin tar éis an bhileog fíricí maidir le bannaí glasa Eorpacha a fhoilsiú roimh ré, rud a tharraingítear suas i gcomhréir le hIarscríbhinn I, ar shuíomh gréasáin an eisitheora in éineacht leis an athbhreithniúchán réamheisiúna ar an mbileog fíricí maidir le bannaí glasa Eorpacha de chuid athbhreithneoir seachtrach. Le hAirteagal 9 forchuirtear oibleagáid ar an eisitheoir tuarascálacha leithdháilte bliantúla maidir le bannaí glasa Eorpacha a tharraingt suas, i gcomhréir le hIarscríbhinn II, go dtí go leithdháilfear fáltais an bhanna go hiomlán, agus a fhoilsiú tráth nach déanaí ná 3 mhí tar éis dheireadh na bliana tagartha. Éilítear ar an eisitheoir freisin athbhreithniúchán iareisiúna a fháil ó athbhreithneoir seachtrach ar an gcéad tuarascáil leithdháilte tar éis leithdháileadh iomlán fáltas bannaí. Le hAirteagal 10 leagtar amach an ceanglas chun go dtarraingeoidh an t‑eisitheoir tuarascáil tionchair suas i gcomhréir le hIarscríbhinn III tar éis leithdháileadh iomlán na bhfáltas ar a laghad uair amháin le linn shaolré an bhanna. Féadfaidh eisitheoirí ar stáit cheannasacha iad, i gcomhréir le hAirteagal 11, athbhreithniúcháin réamheisiúna agus iareisiúna a fháil freisin ó iniúchóir stáit nó ó aon eintiteas poiblí eile atá sainordaithe ag an stát ceannasach chun measúnú a dhéanamh ar ailíniú leis an Rialachán seo. Le hAirteagal 12 leagtar ceanglais amach le haghaidh na mbannaí glasa Eorpacha sin nach mór réamheolaire a eisiúint lena n‑aghaidh. Le hAirteagal 13 leagtar amach oibleagáidí chun go ndéanfaidh eisitheoirí na doiciméid uile a tharraingíonn an t‑eisitheoir suas faoi réir Airteagail 8 go 12 a choinneáil ar bun ar a suíomhanna gréasáin go dtí aibíocht na mbannaí uile, lena n‑áirítear athbhreithniúcháin réamheisiúna agus iareisiúna faoi seach. Leis an Airteagal seo tugtar ceanglais isteach freisin maidir le húsáid teangacha agus éilítear fógra a thabhairt do ESMA faoi dhoiciméid áirithe a tharraingítear suas i gcomhréir leis an Rialachán seo. Le Teideal III den Rialachán leagtar amach na coinníollacha maidir le gabháil le gníomhaíochtaí mar athbhreithneoirí seachtracha le haghaidh bannaí glasa Eorpacha. Níl feidhm ag an teideal seo maidir le hiniúchóirí stáit ná eintitis phoiblí eile atá sainordaithe ag eisitheoirí ceannasacha chun measúnú a dhéanamh ar chomhlíonadh an Rialacháin. Le Caibidil I tugtar isteach na coinníollacha maidir le gabháil le gníomhaíochtaí mar athbhreithneoirí seachtracha. Áirítear leis sin an ceanglas maidir lena bheith cláraithe agus na coinníollacha maidir le clárúchán a chomhlíonadh ar bhonn leanúnach. Le hAirteagal 15 beartaítear le sainordaithe RTS agus ITS go sonrófar critéir áirithe maidir le clárú athbhreithneoirí seachtracha agus foirmeacha, teimpléad agus nósanna imeachta caighdeánacha áirithe. Nuair a chláraítear é, féadfaidh athbhreithneoir seachtrach a ghníomhaíochtaí a dhéanamh ar fud chríoch iomlán an Aontais. Ní mór d’athbhreithneoir seachtrach cur isteach ar chlárúchán ó ESMA. Ní mór d’athbhreithneoir seachtrach fógra a thabhairt do ESMA i gcás athruithe ábhartha ar na coinníollacha maidir lena chlárú tosaigh sula gcuirtear na hathruithe sin chun feidhme. Is féidir le ESMA diúltú athbhreithneoir seachtrach a chlárú faoi Airteagal 15 agus a chlárúchán a tharraingt siar faoi choinníollacha áirithe faoi Airteagal 51. Le hAirteagal 59 tugtar isteach ceanglas chun go gcoinneoidh ESMA bunachar sonraí ar bun ar a shuíomh gréasáin leis na hathbhreithneoirí seachtracha cláraithe uile, lena n‑áirítear iad sin a gcuirtear toirmeasc sealadach orthu gníomhaíochtaí a shaothrú faoin Rialachán seo agus ar tarraingíodh a gclárúchán siar. Le Caibidil II leagtar amach ceanglais maidir leis an eagrúchán, leis na próisis agus leis na doiciméid maidir le rialachas le haghaidh athbhreithneoirí seachtracha. Leagtar amach na prionsabail ghinearálta leis in Airteagal 18 trína éileamh ar an athbhreithneoir seachtrach córais, acmhainní agus nósanna imeachta iomchuí a úsáid agus trína éileamh ar an athbhreithneoir seachtrach faireachán agus meastóireacht a dhéanamh go bliantúil ar a laghad ar leordhóthanacht agus éifeachtacht a chórais, a shásraí rialaithe inmheánaigh agus a shocruithe agus bearta iomchuí a dhéanamh chun aghaidh a thabhairt ar aon easnamh. Le hAirteagail 19 go 28 leagtar síos ar bhealach níos mionsonraithe na ceanglais maidir leis an mbainistíocht shinsearach; anailísithe, fostaithe agus daoine eile a bhfuil baint dhíreach acu le gníomhaíochtaí measúnúcháin; feidhm chomhlíonta; beartais agus nósanna imeachta inmheánacha; modheolaíochtaí measúnúcháin agus faisnéis a úsáideadh; earráidí i modheolaíochtaí measúnúcháin nó maidir lena gcur i bhfeidhm; seachfhoinsiú; ceanglais maidir le taifid a choimeád; coinbhleachtaí leasa a sheachaint; agus soláthar seirbhísí eile. Le hAirteagail 18 go 23, agus 25 leagtar síos sainorduithe RTS chun go sonrófar a thuilleadh na critéir is gá chun measúnú a dhéanamh ar na ceanglais eagrúcháin, na próisis agus na doiciméid maidir le rialachas ar athbhreithneoirí seachtracha. Le Caibidil III leagtar amach na ceanglais maidir le hathbhreithniúcháin réamheisiúna agus iareisiúna. Le hAirteagal 29 soiléirítear nach bhféadfar tagairt a dhéanamh le hathbhreithniúchán réamheisiúna ná iareisiúna do ESMA ná d’aon údarás inniúil ar bhealach lena gcuirfí in iúl nó lena dtabharfaí le fios go bhformhuiníonn nó go bhformheasann ESMA nó aon údarás inniúil an doiciméad ábhartha nó aon ghníomhaíocht mheasúnúcháin de chuid an athbhreithneora sheachtraigh. Le hAirteagal 30 bunaítear ceanglais maidir leis an bhfaisnéis a chuirfidh athbhreithneoirí seachtracha ar fáil saor in aisce ar a suíomhanna gréasáin, lena n‑áirítear na hathbhreithniúcháin réamheisiúna agus iareisiúna uile faoin Rialachán seo.

Le Caibidil IV bunaítear rialacha maidir le soláthar seirbhísí ag athbhreithneoirí seachtracha tríú tír. Le Teideal IV leagtar síos, i gCaibidil I dá chuid, na cumhachtaí atá ag údaráis náisiúnta inniúla chun eisitheoirí bannaí a mhaoirsiú chun a áirithiú go gcuirtear Airteagail 8 go 13 den Rialachán seo i bhfeidhm. Áirítear forálacha leithleacha leis freisin lena sonraítear na smachtbhannaí riaracháin agus bearta riaracháin eile a fhéadfaidh údaráis inniúla a fhorchur chomh maith le rialacha maidir leis na smachtbhannaí sin a fhoilsiú agus a thuairisciú do ESMA. I gCaibidil II dá chuid, leis an teideal seo leagtar amach na cumhachtaí atá ag ESMA maidir le maoirseacht ar athbhreithneoirí seachtracha. Áirítear leo sin an chumhacht chun faisnéis a iarraidh trí iarraidh nó cinneadh simplí, an chumhacht chun imscrúduithe ginearálta a dhéanamh chomh maith leis an gcumhacht chun cigireachtaí a dhéanamh ar an láthair. Leis an gcaibidil leagtar amach na coinníollacha freisin faoina bhféadfaidh ESMA a chumhachtaí maoirseachta a fheidhmiú. Le forálacha leithleacha sonraítear na bearta maoirseachta, na fíneálacha agus na pionóis thréimhsiúla a fhéadfaidh ESMA a fhorchur. Cumasaítear do ESMA freisin táillí clárúcháin agus maoirseachta a ghearradh. Le Teideal V maidir le gníomhartha tarmligthe tugtar an chumhacht don Choimisiún gníomhartha tarmligthe a ghlacadh faoi réir na gcoinníollacha a leagtar síos in Airteagal 60. Le Teideal VI maidir le forálacha críochnaitheacha leagtar amach foráil idirthréimhseach maidir le hathbhreithneoirí seachtracha sa chéad 30 mí tar éis theacht i bhfeidhm an Rialacháin seo. 2021/0191 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE maidir le bannaí glasa Eorpacha (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Tá an t‑aistriú chuig geilleagar ísealcharbóin atá níos inbhuanaithe, éifeachtúil ó thaobh acmhainní de, ciorclach agus cothrom lárnach chun iomaíochas fadtéarmach gheilleagar an Aontais agus folláine a phobal a áirithiú. In 2016, thug an tAontas Comhaontú Pháras i gcrích. Le hAirteagal 2(1), pointe (c), de Chomhaontú Pháras leagtar amach na cuspóirí a bhaineann leis an bhfreagra ar an athrú aeráide a neartú, i measc modhanna eile, trína áirithiú go bhfuil sreafaí airgeadais comhsheasmhach le conair i dtreo astaíochtaí gás ceaptha teasa agus forbairt atá seasmhach ó thaobh na haeráide de. (2)Le Plean Infheistíochta an Chomhaontaithe Ghlais don Eoraip an 14 Eanáir 2020 beartaítear bunú caighdeáin maidir le bannaí atá inbhuanaithe ó thaobh an chomhshaoil de chun deiseanna infheistíochta a mhéadú a thuilleadh agus sainaithint infheistíochtaí atá inbhuanaithe ó thaobh an chomhshaoil de a éascú trí lipéad soiléir. Ina conclúidí i mí na Nollag 2020, d’iarr an Chomhairle Eorpach ar an gCoimisiún togra reachtach a chur ar aghaidh maidir le caighdeán bannaí glasa.

(3)Tá bannaí atá inbhuanaithe ó thaobh an chomhshaoil de ar cheann de na príomhionstraimí chun infheistíochtaí a mhaoiniú a bhaineann le teicneolaíochtaí ísealcharbóin, éifeachtúlacht fuinnimh agus acmhainní chomh maith le bonneagar iompair agus bonneagar taighde inbhuanaithe. Féadfaidh gnóthais nó stáit cheannasacha idir cinn airgeadais agus neamhairgeadais na bannaí sin a eisiúint. Le tionscnaimh éagsúla atá ann cheana le haghaidh bannaí atá inbhuanaithe ó thaobh an chomhshaoil de, ní áirithítear sainmhínithe coiteanna ar ghníomhaíochtaí eacnamaíocha atá inbhuanaithe ó thaobh an chomhshaoil de. Cuirtear cosc leis sin ar infheisteoirí bannaí a shainaithint go héasca a bhfuil a bhfáltais ailínithe nó ina rannchuidiú le cuspóirí comhshaoil mar a leagtar síos i gComhaontú Pháras. (4)Le rialacha éagsúla maidir le nochtadh faisnéise, maidir le trédhearcacht agus cuntasacht athbhreithneoirí seachtracha a dhéanann athbhreithniúchán ar bhannaí atá inbhuanaithe ó thaobh an chomhshaoil de, agus maidir le critéir incháilitheachta le haghaidh tionscadail incháilithe atá inbhuanaithe ó thaobh an chomhshaoil de, cuirtear bac ar chumas infheisteoirí bannaí atá inbhuanaithe ó thaobh an chomhshaoil de a shainaithint, iontaoibh a chur iontu, agus iad a chur i gcomparáid, agus cumas eisitheoirí úsáid a bhaint as bannaí atá inbhuanaithe ó thaobh an chomhshaoil de a ngníomhaíochtaí a aistriú i dtreo samhlacha gnó atá níos inbhuanaithe ó thaobh an chomhshaoil de. (5)Agus ailíniú le cuspóirí chomhaontú Pháras á áirithiú, agus i bhfianaise na n‑éagsúlachtaí atá ann cheana agus in éagmais rialacha coiteanna, is dóigh go nglacfaidh na Ballstáit bearta agus cuir chuige éagsúla, ag a mbeidh tionchar diúltach díreach ar fheidhmiú cuí an mhargaidh inmheánaigh, agus lena gcruthófar bacainní air, agus lena ndéanfar díobháil d’eisitheoirí bannaí atá inbhuanaithe ó thaobh an chomhshaoil de. Le forbairt chomhthreomhar cleachtas margaidh bunaithe ar thosaíochtaí atá dírithe ar thráchtáil lena dtáirgtear torthaí éagsúla, cruthaítear ilroinnt an mhargaidh agus tá an baol ann go ngéarófaí neamhéifeachtúlachtaí a thuilleadh i bhfeidhmiú an mhargaidh inmheánaigh. Fágann caighdeáin agus cleachtais mhargaidh éagsúla gur deacair bannaí éagsúla a chruthú, cruthaítear dálaí éagothroma leo d’eisitheoirí, cruthaítear bacainní breise laistigh den mhargadh inmheánach, agus tá an baol ann go saobhfaí cinntí infheistíochta leo. (6)In éagmais rialacha comhchuibhithe maidir leis na nósanna imeachta a úsáideann athbhreithneoirí seachtracha chun athbhreithniúchán a dhéanamh ar bhannaí atá inbhuanaithe ó thaobh an chomhshaoil de agus de dheasca na sainmhínithe éagsúla ar ghníomhaíochtaí atá inbhuanaithe ó thaobh an chomhshaoil de, fágann sin go bhfuil deacracht mhéadaitheach ag infheisteoirí bannaí a chur i gcomparáid go héifeachtach ar fud an mhargaidh inmheánaigh i leith a gcuspóirí comhshaoil. Tá an margadh le haghaidh bannaí atá inbhuanaithe ó thaobh an chomhshaoil de idirnáisiúnta as féin, agus baineann rannpháirtithe an mhargaidh a thrádálann bannaí úsáid as seirbhísí athbhreithniúcháin sheachtraigh ó sholáthraithe tríú páirtí thar theorainneacha. Le gníomhaíocht ar leibhéal an Aontais d’fhéadfaí laghdú a dhéanamh ar an riosca a bhaineann le hilroinnt an mhargaidh inmheánaigh le haghaidh bannaí atá inbhuanaithe ó thaobh an chomhshaoil de agus seirbhísí athbhreithniúcháin sheachtaigh a bhaineann le bannaí, agus d’fhéadfaí cur i bhfeidhm Rialachán (AE) 2020/852 ó Pharlaimint na hEorpa agus ón gComhairle a áirithiú sa mhargadh le haghaidh na mbannaí sin. (7)Dá bhrí sin, ba cheart tacar aonfhoirmeach ceanglas sonrach a leagan síos le haghaidh bannaí atá eisithe ag gnóthais nó stáit cheannasacha idir chinn airgeadais agus chinn neamhairgeadais ar mian leo go deonach úsáid a bhain as an ainmníocht ‘banna glas Eorpach’ nó ‘BG-AE’ le haghaidh na mbannaí sin. Le ceanglais cháilíochta maidir le bannaí glasa Eorpacha a shonrú i bhfoirm Rialacháin ba cheart a áirithiú gurb ann do choinníollacha aonfhoirmeacha chun na bannaí sin a eisiúint trí chosc a chur le ceanglais náisiúnta éagsúla a d’fhéadfadh teacht as trasuí Treorach, agus ba cheart a áirithiú freisin go bhfuil na coinníollacha sin infheidhme go díreach maidir le heisitheoirí na mbannaí sin. Ba cheart d’eisitheoirí a úsáideann an ainmníocht ‘banna glas Eorpach’ nó ‘BG-AE’ go deonach na rialacha céanna a leanúint ar fud an Aontais, chun éifeachtúlacht an mhargaidh a mhéadú trí neamhréireachtaí a laghdú agus na costais a bhaineann le measúnú a dhéanamh ar na bannaí sin le haghaidh infheisteoirí a laghdú tríd sin freisin. (8)I gcomhréir le hAirteagal 4 de Rialachán (AE) 2020/852, agus chun sainmhínithe coiteanna, mionsonraithe, cainníochtúla agus soiléire a sholáthar d’infheisteoirí, ba cheart na ceanglais a leagtar amach in Airteagal 3 den Rialachán sin a úsáid chun a chinneadh cibé acu a cháilíonn nó nach gcáilíonn gníomhaíocht eacnamaíoch mar ghníomhaíocht atá inbhuanaithe ó thaobh an chomhshaoil de. Maidir le fáltais bannaí a úsáideann an ainmníocht ‘banna glas Eorpach’ nó ‘BG-AE’ ba cheart iad a úsáid go heisiach chun cistiú a dhéanamh ar ghníomhaíochtaí eacnamaíocha atá inbhuanaithe ó thaobh an chomhshaoil de agus atá ailínithe dá réir sin leis na cuspóirí comhshaoil a leagtar amach in Airteagal 9 de Rialachán (AE) 2020/852, nó atá ina rannchuidiú le claochlú na ngníomhaíochtaí chun bheith inbhuanaithe ó thaobh an chomhshaoil de. Is féidir na bannaí sin a úsáid, áfach, chun na gníomhaíochtaí sin atá inbhuanaithe ó thaobh an chomhshaoil de a mhaoiniú go díreach trí mhaoiniú sócmhainní agus caiteachas a bhaineann le gníomhaíochtaí eacnamaíocha lena gcomhlíontar na ceanglais a leagtar amach in Airteagal 3 de Rialachán (AE) 2020/852, nó go hindíreach trí shócmhainní airgeadais lena maoinítear gníomhaíochtaí eacnamaíocha lena gcomhlíontar na ceanglais sin. Dá bhrí sin, is gá sonrú a dhéanamh ar na catagóirí caiteachas agus sócmhainní is féidir a mhaoiniú leis na fáltais bannaí a bhaineann úsáid as an ainmníocht ‘banna glas Eorpach’ nó ‘BG-AE’. (9)Ba cheart fáltais bannaí glasa Eorpacha a úsáid chun gníomhaíochtaí eacnamaíocha a mhaoiniú ag a bhfuil tionchar dearfach marthanach ar an gcomhshaol. Is féidir an tionchar dearfach marthanach sin a fháil ar bhealaí leithleacha. Ós rud é gur sócmhainní fadtéarmacha iad sócmhainní seasta, áirítear ar an gcéad bhealach úsáid a bhaint as na fáltais ó na bannaí glasa Eorpacha sin chun maoiniú a dhéanamh ar shócmhainní seasta inláimhsithe nó doláimhsithe nach sócmhainní airgeadais iad, ar choinníoll go mbaineann na sócmhainní seasta sin le gníomhaíochtaí eacnamaíocha lena gcomhlíontar na ceanglais maidir le gníomhaíochtaí eacnamaíocha atá inbhuanaithe ó thaobh an chomhshaoil de agus a leagtar amach in Airteagal 3 de Rialachán (AE) 2020/852 (‘ceanglais maidir le tacsanomaíocht’). Ós rud é gur féidir sócmhainní airgeadais a úsáid chun maoiniú a dhéanamh ar ghníomhaíochtaí eacnamaíocha le tionchar dearfach marthanach ar an gcomhshaol, tá úsáid na bhfáltas sin chun sócmhainní airgeadais a mhaoiniú ar an dara bealach, ar choinníoll go leithdháilfear na fáltais ó na sócmhainní airgeadais sin ar ghníomhaíochtaí eacnamaíocha lena gcomhlíontar na ceanglais maidir le tacsanomaíocht. Ós rud é gur féidir tionchar dearfach fadtéarmach a bheith ag sócmhainní teaghlach ar an gcomhshaol, ba cheart sócmhainní teaghlach a áireamh sna sócmhainní airgeadais sin freisin. Ós rud é gur féidir úsáid a bhaint as caiteachas caipitil agus caiteachas oibríochtúil roghnaithe chun sócmhainní seasta a fháil, a uasghrádú, nó a choinneáil ar bun, tá úsáid na bhfáltas ó na bannaí sin chun maoiniú a dhéanamh ar chaiteachais chaipitil agus oibríochtúla ar an tríú bealach, ar caiteachais chaipitil agus oibríochtúla iad a bhaineann le gníomhaíochtaí eacnamaíoch lena gcomhlíontar na ceanglais maidir le tacsanomaíocht nó lena gcomhlíonfar na ceanglais sin laistigh de thréimhse réasúnach gairid ó eisiúint an bhanna lena mbaineann, tréimhse lenar féidir síneadh a chur, áfach, i gcás ina bhfuil údar cuí leis sin le gnéithe sonracha na ngníomhaíochtaí eacnamaíocha agus na n‑infheistíochtaí lena mbaineann. Ar na cúiseanna a leagtar amach thuas, ba cheart caiteachais teaghlach a áireamh freisin sna caiteachais chaipitil agus oibríochtúla. (10)Is eisitheoirí rialta bannaí atá inbhuanaithe ó thaobh an chomhshaoil de iad stáit cheannasacha agus dá bhrí sin ba cheart a cheadú dóibh freisin ‘bannaí glasa Eorpacha’ a eisiúint, ar choinníoll go n‑úsáidtear fáltais na mbannaí sin chun maoiniú a dhéanamh ar shócmhainní nó caiteachas lena gcomhlíontar an tacsanomaíocht, nó sócmhainní nó caiteachas lena gcomhlíonfar na ceanglais sin laistigh de thréimhse réasúnach gairid ó eisiúint an bhanna lena mbaineann, tréimhse lenar féidir síneadh a chur, áfach, i gcás ina bhfuil údar cuí leis sin le gnéithe sonracha na ngníomhaíochtaí eacnamaíocha agus na n‑infheistíochtaí lena mbaineann. (11)Le hAirteagal 4 de Rialachán (AE) 2020/852 éilítear ar na Ballstáit agus ar an Aontas na critéir a leagtar amach in Airteagal 3 den Rialachán sin a chur i bhfeidhm chun cinneadh a dhéanamh an gcáilíonn gníomhaíocht eacnamaíoch mar ghníomhaíocht atá inbhuanaithe ó thaobh an chomhshaoil de chun críocha aon bhirt lena leagtar amach ceanglais ar rannpháirtithe sa mhargadh airgeadais nó eisitheoirí i leith táirgí airgeadais nó bannaí corparáideacha a chuirtear ar fáil mar chinn atá inbhuanaithe ó thaobh an chomhshaoil de. Dá bhrí sin, luíonn sé le réasún gur cheart a chinneadh leis na critéir scagtha theicniúla dá dtagraítear in Airteagal 3, pointe (d), de Rialachán (AE) 2020/852 na sócmhainní seasta, na caiteachais agus na sócmhainní airgeadais is féidir a mhaoiniú le fáltais bannaí glasa Eorpacha. Mar gheall ar an dul chun cinn teicneolaíoch a bhfuil coinne leis i réimse na hinbhuanaitheachta comhshaoil, maidir leis na gníomhartha tarmligthe a ghlactar de bhun Airteagail 10(3), 11(3), 12(2), 13(2), 14(2) nó 15(2) de Rialachán (AE) 2020/852, is dócha go ndéanfar athbhreithniúchán orthu agus go leasófar iad le himeacht ama. Beag beann ar na hathruithe sin, chun deimhneacht dhlíthiúil a sholáthar d’eisitheoirí agus d’infheisteoirí agus cosc a chur le tionchar diúltach a bheith ag leasuithe ar na critéir scagtha theicniúla ar phraghas bannaí glasa Eorpacha a eisíodh cheana, ba cheart d’eisitheoirí a bheith in ann na critéir scagtha theicniúla a bhí i bhfeidhm tráth a eisíodh an banna glas Eorpach a chur i bhfeidhm agus fáltais na mbannaí sin a leithdháileadh ar shócmhainní seasta incháilithe nó caiteachais, go dtí aibíocht an bhanna. Chun deimhneacht dhlíthiúil a áirithiú le haghaidh bannaí glasa Eorpacha a leithdháiltear a bhfáltais ar shócmhainní airgeadais, is gá a shoiléiriú gur cheart leis na gníomhaíochtaí eacnamaíocha foluiteacha atá cistithe leis na sócmhainní airgeadais sin na critéir scagtha theicniúla is infheidhme tráth a cruthaíodh na sócmhainní airgeadais a chomhlíonadh. I gcás ina leasaítear na gníomhartha tarmligthe ábhartha, ba cheart don eisitheoir fáltais a leithdháileadh trí na gníomhartha tarmligthe leasaithe a chur i bhfeidhm laistigh de 5 bliana. (12)Maidir leis an am is gá chun sócmhainn a chlaochlú chun an ghníomhaíocht eacnamaíoch lena mbaineann sí a ailíniú leis na ceanglais maidir le tacsanomaíocht, níor cheart é a bheith níos faide go réasúnach ná 5 bliana, seachas in imthosca áirithe ina bhféadfaidh tréimhse suas le 10 mbliana a bheith i gceist leis sin. Ar an gcúis sin, ba cheart baint a bheith ag caiteachas caipitil incháilithe le gníomhaíochtaí eacnamaíocha lena gcomhlíontar nó lena gcomhlíonfar na ceanglais maidir le tacsanomaíocht laistigh de 5 bliana ó eisiúint an bhanna, mura rud é go bhfuil údar cuí le tréimhse is faide suas le 10 mbliana le gnéithe sonracha na ngníomhaíochtaí eacnamaíocha agus na n‑infheistíochtaí lena mbaineann. (13)Ba cheart an fhaisnéis uile is gá a sholáthar d’infheisteoirí chun meastóireacht a dhéanamh ar thionchar comhshaoil bannaí glasa Eorpacha, agus chun na bannaí sin a chur i gcomparáid. Chun na críche sin, is gá ceanglais shonracha agus chaighdeánaithe maidir le nochtadh a leagan amach lena soláthraítear trédhearcacht faoin mbealach a mbeartaíonn an t‑eisitheoir fáltais an bhanna a leithdháileadh ar shócmhainní seasta, ar chaiteachais agus ar shócmhainní airgeadais incháilithe agus faoin mbealach a ndéantar na fáltais sin a leithdháileadh i bhfírinne. Is fearr is féidir an trédhearcacht sin a ghnóthú trí bhíthin bileoga fíricí maidir le bannaí glasa Eorpacha agus tuarascálacha leithdháilte bliantúla. Chun inchomparáideacht bannaí glasa Eorpacha a neartú agus logánú faisnéise ábhartha a éascú, is gá teimpléid a leagan síos chun an fhaisnéis sin a nochtadh. (14)Ba cheart d’infheisteoirí tairbhiú de rochtain chostéifeachtach ar fhaisnéis iontaofa faoi na bannaí glasa Eorpacha. Ba cheart d’eisitheoirí bannaí glasa Eorpacha, dá bhrí sin, athbhreithneoirí seachtracha a chonrú chun go soláthrófar athbhreithniúchán réamheisiúna ar an mbileog fíricí maidir le bannaí glasa Eorpacha, agus athbhreithniúcháin iareisiúna ar thuarascálacha leithdháilte bliantúla maidir le bannaí glasa Eorpacha. (15)Ba cheart d’eisitheoirí bannaí glasa Eorpacha cloí lena ngealltanais d’infheisteoirí agus fáltais a mbannaí a leithdháileadh laistigh de thréimhse réasúnach gairid tar éis na heisiúna. An tráth céanna, níor cheart pionóis a ghearradh ar eisitheoirí as fáltais bannaí a leithdháileadh ar ghníomhaíochtaí eacnamaíocha nach gcomhlíontar na ceanglais maidir le tacsanomaíocht leo fós, ach a chomhlíonfar leo iad laistigh den tréimhse 5 bliana (nó den tréimhse shínte 10 mbliana). Ba cheart d’eisitheoirí in aon chás na fáltais uile óna mbannaí glasa Eorpacha a leithdháileadh roimh aibíocht gach banna. (16)Murab ionann agus eisitheoirí ar gnóthais airgeadais nó neamhairgeadais iad, is féidir le heisitheoirí ar stáit cheannasacha iad na fáltais ó bhannaí glasa Eorpacha a úsáid chun maoiniú a dhéanamh go hindíreach ar ghníomhaíochtaí eacnamaíocha atá ailínithe leis na ceanglais maidir le tacsanomaíocht trí úsáid a bhaint as cláir caiteachas cánach nó as cláir aistrithe, lena n‑áirítear fóirdheontais. Sna cásanna sin, áirithíonn stáit cheannasacha go gcomhlíonann gníomhaíochtaí eacnamaíocha atá cistithe leis na cláir sin téarmaí agus coinníollacha na gclár sin. Ar an gcúis sin, le linn athbhreithniúcháin réamheisiúna agus iareisiúna ar bhannaí glasa Eorpacha atá eisithe ag stáit cheannasacha a sholáthar, a ndéantar na fáltais uathu a leithdháileadh ar chaiteachais nó fóirdheontais chánach i gcomhréir le téarmaí agus coinníollacha atá ailínithe le ceanglais maidir le tacsanomaíocht, níor cheart a éileamh ar athbhreithneoirí seachtracha measúnú a dhéanamh ar ailíniú tacsanomaíochta gach gníomhaíochta eacnamaíche atá cistithe leis na cláir sin. I gcás inarb amhlaidh atá, ba cheart é a bheith leordhóthanach go ndéanfadh athbhreithneoirí seachtracha measúnú ar ailíniú théarmaí agus choinníollacha na gclár cistiúcháin lena mbaineann leis na ceanglais maidir le tacsanomaíocht. (17)Maidir le gnóthais airgeadais áirithe ag a bhfuil punann bannaí glasa Eorpacha, is féidir nach mbeidh siad in ann sainaithint a dhéanamh, le haghaidh gach banna ghlais Eorpaigh, ar na sócmhainní airgeadais ar leithligh ar leithdháileadh fáltais an bhanna sin orthu. Is é is cúis leis sin ná neamhréir idir, ar thaobh amháin, an t‑am is gá go dtí an aibíocht agus méid cistiúcháin na mbannaí sin, agus ar an taobh eile, an t‑am is gá go dtí an aibíocht agus méid na sócmhainní airgeadais ar chlár comhardaithe an ghnóthais airgeadais. Sna cásanna sin ba cheart a éileamh ar ghnóthais airgeadais nochtadh a dhéanamh ar leithdháileadh fháltais chomhiomlána a bpunainne de bhannaí glasa Eorpacha ar phunann de shócmhainní airgeadais atá inbhuanaithe ó thaobh an chomhshaoil de ar chlár comhardaithe an ghnóthais. Ba cheart do na gnóthais airgeadais sin a léiriú ansin i dtuarascálacha leithdháilte bhliantúil gur chomhlíon na sócmhainní airgeadais gaolmhara atá inbhuanaithe ó thaobh an chomhshaoil de na ceanglais maidir le tacsanomaíocht an tráth a cruthaíodh iad. Chun a áirithiú go leithdháiltear na fáltais uile ó bhannaí glasa Eorpacha ar ghníomhaíochtaí eacnamaíocha atá inbhuanaithe ó thaobh an chomhshaoil de, ba cheart do na gnóthais airgeadais a léiriú freisin gur mó méid na sócmhainní airgeadais sin atá inbhuanaithe ó thaobh an chomhshaoil de ná an méid bannaí glasa Eorpacha nár aibigh fós nó ba cheart do na gnóthais sin a léiriú gurb ionann méid na sócmhainní airgeadais sin agus an méid bannaí glasa Eorpacha sin. Chun a áirithiú go bhfanann an fhaisnéis a sholáthraítear iomlán agus cothrom le dáta, ba cheart d’athbhreithneoir seachtrach athbhreithniúchán a dhéanamh ar na tuarascálacha leithdháilte bliantúla gach bliain. Ba cheart don athbhreithneoir seachtrach sin díriú go háirithe ar na sócmhainní airgeadais sin nach raibh ar chlár comhardaithe an eisitheora i dtuarascáil leithdháilte na bliana roimhe sin. (18)Chun feabhas a chur ar thrédhearcacht, ba cheart d’eisitheoirí an tionchar comhshaoil atá ag a mbannaí a nochtadh freisin trí bhíthin tuarascálacha tionchair a fhoilsiú, ar cheart iad a bheith foilsithe uair amháin ar a laghad le linn shaolré an bhanna. Chun an fhaisnéis ábhartha uile a sholáthar d’infheisteoirí chun measúnú a dhéanamh ar an tionchar comhshaoil atá ag bannaí glasa Eorpacha, i dtuarascálacha tionchair ba cheart na méadrachtaí, na modheolaíochtaí agus na toimhdí a chuirtear i bhfeidhm sa mheasúnú ar na tionchair chomhshaoil a shonrú go soiléir. Chun inchomparáideacht bannaí glasa Eorpacha a neartú agus logánú faisnéise ábhartha a éascú, is gá teimpléid a leagan síos chun an fhaisnéis sin a nochtadh. (19)Maidir le hiniúchóirí stáit, nó aon eintiteas poiblí eile atá sainordaithe ag stát ceannasach chun measúnú a dhéanamh ar cibé acu is amhlaidh nó nach amhlaidh a leithdháiltear fáltais na mbannaí glasa Eorpacha ar shócmhainní seasta, caiteachais agus sócmhainní airgeadais incháilithe, is eintitis reachtúla iad a bhfuil freagracht orthu agus saineolas acu san fhormhaoirseacht ar chaiteachas poiblí, agus tá neamhspleáchas atá faoi ráthaíocht dlí acu go hiondúil. Dá bhrí sin, ba cheart a cheadú do stáit cheannasacha a eisíonn bannaí glasa Eorpacha úsáid a bhaint as na hiniúchóirí stáit nó na heintitis stáit sin chun críocha an athbhreithniúcháin sheachtraigh ar bhannaí arna n‑eisiúint ag na stáit cheannasacha sin. Níor cheart na hiniúchóirí ná na heintitis stáit sin a bheith cláraithe ná maoirsithe de réir an Rialacháin seo. (20)Chun éifeachtúlacht an mhargaidh le haghaidh bannaí glasa Eorpacha a áirithiú, ba cheart d’eisitheoirí mionsonraí faoi na bannaí glasa Eorpacha a eisíonn siad a fhoilsiú ar a suíomhanna gréasáin. Chun iontaofacht faisnéise agus muinín infheisteoirí a áirithiú, foilseoidh siad an t‑athbhreithniúchán réamheisiúna freisin chomh maith le haon athbhreithniúchán iareisiúna. (21)Chun feabhas a chur ar an trédhearcacht maidir leis an mbealach a dtagann athbhreithneoirí seachtracha ar a gconclúidí, chun a áirithiú go mbeidh cáilíochtaí, taithí ghairmiúil agus neamhspleáchas leordhóthanach ag athbhreithneoirí seachtracha, agus chun laghdú a dhéanamh ar an riosca a bhaineann le coinbhleachtaí leasa ionchasacha, agus dá réir sin chun cosaint leordhóthanach infheisteoirí a áirithiú, níor cheart d’eisitheoirí bannaí glasa Eorpacha úsáid a bhaint ach amháin as athbhreithneoirí seachtracha, lena n‑áirítear ó thríú tíortha, a cláraíodh agus atá faoi réir maoirseacht leanúnach ag an Údarás Eorpach um Urrúis agus Margaí (ESMA). (22)Chun an trédhearcacht a neartú i dtreo infheisteoirí faoin mbealach a ndéantar measúnú ar ailíniú fáltas bannaí leis na ceanglais maidir le tacsanomaíocht, ba cheart d’athbhreithneoirí seachtracha nochtadh a dhéanamh ar bhealach sách mionsonraithe d’úsáideoirí athbhreithniúchán réamheisiúna agus athbhreithniúchán iareisiúna ar na modheolaíochtaí agus ar na príomhthoimhdí a úsáideann siad ina ngníomhaíochtaí athbhreithniúcháin sheachtraigh, agus aird chuí á tabhairt ar chosaint sonraí dílseánaigh agus maoine intleachtúla.

(23)Ba cheart socruithe a bheith i bhfeidhm ag athbhreithneoirí seachtracha le haghaidh a rialachais chorparáidigh fhónta féin chun a áirithiú go mbeidh a n‑athbhreithniúcháin réamheisiúna agus iareisiúna neamhspleách, oibiachtúil agus ar cháilíocht mhaith. Dá bhrí sin ba cheart do bhainistíocht shinsearach athbhreithneoirí seachtracha saineolas leordhóthanach a bheith acu i seirbhísí airgeadais agus in ábhair chomhshaoil agus a áirithiú go ndéanfaidh líon leordhóthanach fostaithe, agus an t‑eolas agus an taithí is gá acu, an t‑athbhreithniúchán seachtrach. Ar an gcúis chéanna, ba cheart don fheidhm chomhlíonta a bheith in ann a torthaí a thuairisciú d’orgán maoirseachta nó d’orgán riaracháin. (24)Chun neamhspleáchas athbhreithneoirí seachtracha a áirithiú, ba cheart d’athbhreithneoirí seachtracha staideanna coinbhleachtaí leasa a sheachaint agus na coinbhleachtaí sin a bhainistiú go leordhóthanach nuair atá siad dosheachanta. Dá bhrí sin, ba cheart d’athbhreithneoirí seachtracha coinbhleachtaí leasa a nochtadh go tráthúil. Ba cheart dóibh taifid a choimeád freisin ar na bagairtí suntasacha uile ar a neamhspleáchas, ar neamhspleáchas a bhfostaithe agus daoine eile a bhfuil baint acu le próiseas an athbhreithniúcháin sheachtraigh. Ba cheart dóibh taifid a choimeád freisin ar na coimircí a chuirtear i bhfeidhm chun na bagairtí sin a mhaolú. (25)Is gá cuir i bhfeidhm éagsúla ar an Rialachán seo ag údaráis náisiúnta inniúla a sheachaint. An tráth céanna, is gá costais idirbhirt agus oibríochtúla athbhreithneoirí seachtracha a ísliú, chun muinín infheisteoirí a neartú agus deimhneacht dhlíthiúil a mhéadú. Dá bhrí sin is iomchuí inniúlacht ghinearálta a thabhairt do ESMA le haghaidh clárúchán agus maoirseacht leanúnach athbhreithneoirí seachtracha cláraithe san Aontas. Tríd an bhfreagracht eisiach as na hábhair sin a chur ar iontaoibh ESMA ba cheart cothroime iomaíochta a áirithiú ó thaobh ceanglais chlárúcháin agus maoirseacht leanúnach agus deireadh a chur leis an riosca a bhaineann le harbatráiste rialála ar fud na mBallstát. An tráth céanna, leis an bhfreagracht eisiach sin ba cheart leithdháileadh acmhainní maoirseachta a optamú ar leibhéal an Aontais, rud a fhágann go bhfuil ESMA ina lárionad saineolais agus a fheabhsaíonn éifeachtúlacht na maoirseachta. (26)Ba cheart do ESMA a bheith in ann an fhaisnéis uile is gá a éileamh chun a chúraimí maoirseachta a dhéanamh go héifeachtach. Dá bhrí sin, ba cheart dó a bheith in ann an fhaisnéis sin a éileamh ó athbhreithneoirí seachtracha, daoine a bhfuil baint acu le gníomhaíochtaí athbhreithniúcháin sheachtraigh, eintitis athbhreithnithe agus tríú páirtithe gaolmhara, tríú páirtithe ar seachfhoinsíodh na hathbhreithneoirí seachtracha feidhmeanna oibríochtúla chucu agus daoine a bhaineann nó atá nasctha go dlúth agus go substaintiúil le hathbhreithneoirí seachtracha nó gníomhaíochtaí athbhreithniúcháin sheachtraigh. (27)Chun é a chur ar a chumas do ESMA a chúraimí maoirseachta a dhéanamh, agus go háirithe iallach a chur ar athbhreithneoirí seachtracha deireadh a chur le sárú, faisnéis iomlán agus cheart a sholáthar nó imscrúdú nó cigireacht ar an láthair a chomhlíonadh, ba cheart do ESMA a bheith in ann pionóis nó íocaíochtaí pionósacha tréimhsiúla a fhorchur. (28)Féadfaidh eisitheoirí bannaí glasa Eorpacha rochtain ar sheirbhísí athbhreithneoirí seachtracha tríú tír a lorg. Dá bhrí sin, is gá córas tríú tír a leagan síos d’athbhreithneoirí seachtracha ar bhonn measúnú, aitheantas nó formhuiniú coibhéise faoina bhféadfaidh athbhreithneoirí seachtracha tríú tír seirbhísí athbhreithniúcháin sheachtraigh a sholáthar. (29)Chun rochtain a éascú le haghaidh athbhreithneoirí seachtracha tríú tír in éagmais cinneadh coibhéise, is gá próiseas a leagan síos chun go n‑aithneoidh ESMA athbhreithneoirí seachtracha atá lonnaithe i dtríú tír. (30)Chun a éascú d’athbhreithneoirí seachtracha tríú tír seirbhísí a sholáthar d’eisitheoirí bannaí glasa Eorpacha, ba cheart córas formhuinithe a leagan síos, lena gceadaítear, faoi choinníollacha áirithe, d’athbhreithneoirí seachtracha cláraithe atá lonnaithe san Aontas seirbhísí arna soláthar ag athbhreithneoir seachtrach tríú tír a fhormhuiniú. Athbhreithneoir seachtrach a d’fhormhuinigh seirbhísí arna soláthar ag athbhreithneoir seachtrach tríú tír, ba cheart dó a bheith go hiomlán freagrach as na seirbhísí formhuinithe sin agus as a áirithiú go gcomhlíonann an t‑athbhreithneoir seachtrach tríú tír sin na ceanglais a leagtar síos sa Rialachán seo. (31)I gcomhréir le hAirteagal 290 CFAE, ba cheart cumhacht a tharmligean chuig an gCoimisiún chun an nós imeachta a shonrú maidir le feidhmiú na cumhachta fíneálacha nó íocaíochtaí pionósacha tréimhsiúla a fhorchur, lena n‑áirítear forálacha maidir le cearta cosanta, forálacha ama, fíneálacha nó íocaíochtaí pionósacha tréimhsiúla a bhailiú, agus rialacha mionsonraithe maidir le tréimhsí teorann i dtaca le pionóis a fhorchur agus a fhorfheidhmiú agus an cineál táillí, na hábhair a bhfuil fíneálacha dlite lena n‑aghaidh, méid na dtáillí, agus an bealach a íocfar na táillí sin. Tá sé tábhachtach, go háirithe, go rachaidh an Coimisiún i mbun comhairliúcháin iomchuí le linn a oibre ullmhúcháin, lena n‑áirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr. Go háirithe, chun rannpháirtíocht chomhionann in ullmhú gníomhartha tarmligthe a áirithiú, ba cheart do Pharlaimint na hEorpa agus don Chomhairle na doiciméid uile a fháil an tráth céanna le saineolaithe na mBallstát, agus ba cheart rochtain chórasach a bheith ag a saineolaithe ar chruinnithe ghrúpaí saineolaithe an Choimisiúin a dhéileálann le hullmhú gníomhartha tarmligthe. (32)Mar chomhlacht a bhfuil saineolas an‑speisialaithe aige, bheadh sé éifeachtúil agus iomchuí forbairt dréachtchaighdeán teicniúil rialála agus cur chun feidhme nach bhfuil baint ag roghanna beartais leo a chur ar iontaoibh ESMA lena gcur faoi bhráid an Choimisiúin. (33)Ba cheart do ESMA a bheith sainordaithe dréachtchaighdeáin theicniúla rialála a fhorbairt chun na critéir a shonrú a thuilleadh, critéir ar ar féidir leis measúnú a dhéanamh ar iarratas ar chlárúchán de chuid athbhreithneora sheachtraigh agus soláthar faisnéise ag an athbhreithneoir seachtrach sin chun a leibhéal comhlíontachta le ceanglais an Rialacháin seo a chinneadh. (34)Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (35)Ba cheart ESMA a shainordú chun dréachtchaighdeáin theicniúla cur chun feidhme a fhorbairt chun na foirmeacha, na teimpléid agus na nósanna imeachta caighdeánacha a shonrú le haghaidh soláthar faisnéise chun athbhreithneoirí seachtracha a chlárú. Ba cheart a chumhachtú don Choimisiún na caighdeáin theicniúla cur chun feidhme sin a ghlacadh trí bhíthin gníomh cur chun feidhme de bhun Airteagal 291 CFAE agus i gcomhréir le hAirteagal 15 de Rialacháin (AE) Uimh. 1095/2010 ó Pharlaimint na hEorpa agus ón gComhairle. (36)Chun athbhreithneoirí seachtracha a spreagadh lena seirbhísí a sholáthar d’eisitheoirí bannaí glasa Eorpacha amhail ó theacht i bhfeidhm an Rialacháin seo, leagtar amach leis an Rialachán seo córas idirthréimhseach maidir leis an gcéad 30 mí tar éis theacht i bhfeidhm an Rialacháin seo. (37)Tá dhá chuspóir ag an Rialachán seo: Ar thaobh amháin, is é is aidhm dó a áirithiú go mbeidh feidhm ag ceanglais aonfhoirmeacha maidir le húsáid na hainmníochta ‘banna glas Eorpach’ nó ‘BG-AE’. Ar an taobh eile, is é is aidhm dó córas clárúcháin agus creat maoirseachta simplí a bhunú le haghaidh athbhreithneoirí seachtracha trí chlárúchán agus maoirseacht athbhreithneoirí seachtracha san Aontas a chur ar iontaoibh údaráis maoirseachta aonair. Leis an dá aidhm ba cheart tiomsú caipitil a éascú le haghaidh tionscadail lena saothraítear cuspóirí atá inbhuanaithe ó thaobh an chomhshaoil de. Ós rud é nach féidir leis na Ballstáit na cuspóirí sin a ghnóthú go leordhóthanach agus gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. TAR ÉIS AN RIALACHÁN SEO A GHLACADH: Teideal I

Ábhar agus sainmhínithe Airteagal 1

Ábhar Leis an Rialachán seo leagtar síos ceanglais aonfhoirmeacha le haghaidh eisitheoirí ar mian leo úsáid a bhaint as an ainmníocht ‘banna glas Eorpach’ nó ‘BG-AE’ le haghaidh a mbannaí atá inbhuanaithe ó thaobh an chomhshaoil de agus a chuirtear ar fáil d’infheisteoirí san Aontas, agus bunaítear córas clárúcháin agus creat maoirseachta le haghaidh athbhreithneoirí seachtracha bannaí glasa Eorpacha. Airteagal 2

Sainmhínithe

Chun críocha an Rialacháin seo, tá feidhm ag na sainmhínithe seo a leanas: (1)ciallaíonn ‘eisitheoir’ aon eintiteas dlítheanach a eisíonn bannaí; (2)ciallaíonn ‘gnóthas airgeadais’ BCIM mar a shainmhínítear in Airteagal 4(1), pointe (b), de Threoir 2011/61/AE ó Pharlaimint na hEorpa agus ón gComhairle, cuideachta bainistíochta GCUI mar a shainmhínítear in Airteagal 2, pointe (10), de Rialachán (AE) 2019/2088 ó Pharlaimint na hEorpa agus ón gComhairle, institiúid creidmheasa mar a shainmhínítear in Airteagal 4(1), pointe (1), de Rialachán (AE) Uimh. 575/2013 ó Pharlaimint na hEorpa agus ón gComhairle, gnólacht infheistíochta mar a shainmhínítear in Airteagal 4(1), pointe (2), de Rialachán (AE) Uimh. 575/2013, gnóthas árachais mar a shainmhínítear in Airteagal 13, pointe (1), de Threoir 2009/138/CE ó Pharlaimint na hEorpa agus ón gComhairle nó gnóthas athárachais mar a shainmhínítear in Airteagal 13, pointe (4), de Threoir 2009/138/CE; (3)ciallaíonn ‘ceannasach’ aon cheann díobh seo a leanas: (a)Euratom, an tAontas agus aon cheann dá ngníomhaireachtaí; (b)aon Stát, lena n‑áirítear roinn rialtais, gníomhaireacht, nó feithicil shainchuspóireach de chuid Stát den sórt sin; (c)i gcás Stát cónaidhme, comhalta den chónaidhm; (d)eintiteas réigiúnach nó bardasach; (e)gnóthas comhchoiteann de Stáit leithleacha i bhfoirm eagraíochta nó feithicle sainchuspóirí; (f)cuideachta dlí phríobháidigh faoi úinéireacht iomlán ceann amháin nó níos mó de na heintitis dá dtagraítear i bpointí (a) go (e); (4)ciallaíonn ‘ceanglais maidir le tacsanomaíocht’ na ceanglais a leagtar amach in Airteagal 3 de Rialachán (AE) 2020/852; (5)ciallaíonn ‘margadh rialáilte’ margadh rialáilte mar a shainmhínítear é in Airteagal 4(1), pointe (21), de Threoir 2014/65/AE ó Pharlaimint na hEorpa agus ón gComhairle. Teideal II

Coinníollacha maidir le húsáid na hainmníochta ‘banna glas Eorpach’ nó ‘BG-AE’ Caibidil I

Ceanglais a bhaineann le bannaí Airteagal 3

Ainmníocht Maidir leis an ainmníocht ‘banna glas Eorpach’ nó 'BG-AE’ ní úsáidfear í ach amháin le haghaidh bannaí lena gcomhlíontar na ceanglais a leagtar amach sa Teideal seo go dtí a n‑aibíocht. Airteagal 4

Úsáid na bhfáltas ó bhannaí glasa Eorpacha 1.Roimh aibíocht an bhanna, beidh na fáltais ó bhannaí glasa Eorpacha leithdháilte go heisiach agus go hiomlán, gan costais a asbhaint, ar na nithe seo a leanas, nó ar chomhcheangal díobh: (a)sócmhainní seasta, lena n‑áirítear sócmhainní seasta de chuid teaghlach, nach sócmhainní airgeadais iad; (b)caiteachais chaipitil, lena n‑áirítear caiteachais chaipitil teaghlach;

(c)caiteachais oibríochtúla a tabhaíodh tréimhse is déanaí ná 3 bliana roimh eisiúint an bhanna ghlais Eorpaigh; (d)sócmhainní airgeadais dá dtagraítear in Airteagal 5; Chun críocha na míre seo, ciallóidh caiteachais chaipitil breiseanna le sócmhainní seasta inláimhsithe agus doláimhsithe le linn na bliana airgeadais a bhreithnítear roimh dhímheas, amúchadh agus aon atomhas, lena n‑áirítear na breiseanna atá mar thoradh ar athluachálacha agus laguithe le haghaidh na bliana airgeadais lena mbaineann, agus seachas luach cóir nó aon bhreis le sócmhainní seasta inláimhsithe agus doláimhsithe atá mar thoradh ar chomhcheangail idir gnólachtaí. Chun críocha na míre seo, ciallóidh caiteachais oibríochtúla costais neamhchaipitlithe dhíreacha a bhaineann le taighde agus forbairt, oideachas agus oiliúint, bearta athchóirithe foirgneamh, léas gearrthéarma, cothabháil agus deisiúchán, agus aon chaiteachas díreach eile a bhaineann le seirbhísiú laethúil sócmhainní seasta inláimhsithe nó doláimhsithe maoine, gléasra agus trealaimh is gá lena áirithiú go bhfeidhmeoidh na sócmhainní sin go leanúnach agus go héifeachtach. 2.De mhaolú ar mhír 1, féadfaidh stát ceannasach na fáltais ó bhannaí glasa Eorpacha atá eisithe aige a leithdháileadh ar an méid seo a leanas freisin, nó ar aon chomhcheangal de sin: (a)sócmhainní seasta dá dtagraítear i bpointe 7.22 d’Iarscríbhinn A a ghabhann le Rialachán (AE) Uimh. 549/2013 ó Pharlaimint na hEorpa agus ón gComhairle. (b)sócmhainní neamhtháirgthe neamhairgeadais dá dtagraítear i bpointe 7.24 d’Iarscríbhinn A a ghabhann le Rialachán (AE) Uimh. 549/2013; (c)faoiseamh cánach dá dtagraítear i bpointe 20.167 d’Iarscríbhinn A a ghabhann le Rialachán (AE) Uimh. 549/2013 a deonaíodh tréimhse is déanaí ná 3 bliana roimh eisiúint an bhanna ghlais Eorpaigh; (d)fóirdheontais dá dtagraítear i bpointe 4.30 d’Iarscríbhinn A a ghabhann le Rialachán (AE) Uimh. 549/2013 a aistríodh tréimhse is déanaí ná 3 bliana roimh eisiúint an bhanna ghlais Eorpaigh; (e)caiteachais chaipitil dá dtagraítear i bpointe 20.104 d’Iarscríbhinn A a ghabhann le Rialachán (AE) Uimh. 549/2013. 3.Féadfar banna glas Eorpach a athmhaoiniú trí bhanna glas Eorpach nua a eisiúint. Airteagal 5

Sócmhainní airgeadais 1.Ciallóidh sócmhainní airgeadais dá dtagraítear in Airteagal 4(1), pointe (d), aon cheann de na sócmhainní seo a leanas, nó aon chomhcheangal díobh: (a)fiachas; (b)cothromas. 2.Maidir le fáltas na sócmhainní airgeadais dá dtagraítear i mír 1 ní leithdháilfear iad ach amháin ar shócmhainní seasta nach sócmhainní airgeadais iad dá dtagraítear in Airteagal 4(1), pointe (a), caiteachais chaipitil dá dtagraítear in Airteagal 4(1), pointe (b), nó caiteachais oibríochtúla dá dtagraítear in Airteagal 4(1), pointe (c). 3.De mhaolú ar mhír 2, maidir le fáltais na sócmhainne airgeadais dá dtagraítear i mír 1, féadfar iad a leithdháileadh ar shócmhainní airgeadais eile ar choinníoll go leithdháiltear fáltais na sócmhainní airgeadais sin de réir mhír 2. Airteagal 6

Ailíniú tacsanomaíochta maidir le húsáid fáltas 1.Bainfidh úsáid na bhfáltas dá dtagraítear in Airteagal 4 le gníomhaíochtaí eacnamaíocha lena gcomhlíontar na ceanglais maidir le tacsanomaíocht, nó lena gcomhlíonfar na ceanglais maidir le tacsanomaíocht laistigh de thréimhse ama shainithe mar a leagtar amach i bplean maidir le hailíniú tacsanomaíochta. Leis an bplean maidir le hailíniú tacsanomaíochta dá dtagraítear sa chéad fhomhír tabharfar tuairisc ar na gníomhaíochtaí agus na caiteachais is gá chun go gcomhlíonfaidh gníomhaíocht eacnamaíoch na ceanglais maidir le tacsanomaíocht laistigh den tréimhse ama shonraithe.

Ní bheidh an tréimhse dá dtagraítear sa chéad fhomhír ná sa dara fomhír níos faide ná 5 bliana ó eisiúint an bhanna, mura rud é go bhfuil údar cuí le tréimhse is faide ná 10 mbliana mar gheall ar ghnéithe sonracha na ngníomhaíochtaí eacnamaíocha lena mbaineann mar atá doiciméadaithe i bplean maidir le hailíniú tacsanomaíochta. 2.I gcás ina ndéantar fáltais ó bhanna glas Eorpach a leithdháileadh trí bhíthin sócmhainní airgeadais ar chaiteachais chaipitil dá dtagraítear in Airteagal 4(1), pointe (b), nó ar chaiteachais oibríochtúla dá dtagraítear in Airteagal 4(1), pointe (c), tosóidh an tréimhse ama shainithe dá dtagraítear i mír 1, an chéad fhomhír, ón tráth a cruthaíodh an tsócmhainn airgeadais. Airteagal 7

Cur i bhfeidhm na gceanglas maidir le tacsanomaíocht 1.Leithdháilfidh eisitheoirí fáltais bannaí ar na húsáidí a leagtar amach in Airteagal 4(1), pointí (a), (b) agus (c), Airteagal 4(2), nó an cothromas dá dtagraítear in Airteagal 5(1), pointe (b) trí na gníomhartha tarmligthe a ghlactar de bhun Airteagail 10(3), 11(3), 12(2), 13(2), 14(2) nó 15(2) de Rialachán (AE) 2020/852, is infheidhme tráth a eisíodh an banna, a chur i bhfeidhm. I gcás ina leasaítear na gníomhartha tarmligthe a ghlactar de bhun Airteagail 10(3), 11(3), 12(2), 13(2), 14(2) nó 15(2) de Rialachán (AE) 2020/852 tar éis eisiúint an bhanna, leithdháilfidh an t‑eisitheoir fáltais bannaí ar na húsáidí dá dtagraítear sa chéad fhomhír trí na gníomhartha tarmligthe leasaithe a chur i bhfeidhm laistigh de 5 bliana tar éis a dteacht i bhfeidhm. 2.Le linn fáltais banna a leithdháileadh ar an bhfiachas dá dtagraítear in Airteagal 5(1), pointe (a), cuirfidh eisitheoirí na gníomhartha tarmligthe a ghlactar de bhun Airteagail 10(3), 11(3), 12(2), 13(2), 14(2) nó 15(2) de Rialachán (AE) 2020/852, is infheidhme tráth a cruthaíodh an fiachas, i bhfeidhm. Más rud é, tráth a cruthaíodh an fiachas dá dtagraítear sa chéad fhomhír, nach raibh aon ghníomh tarmligthe a glacadh de bhun Airteagail 10(3), 11(3), 12(2), 13(2), 14(2) ná 15(2) de Rialachán (AE) 2020/852 i bhfeidhm, cuirfidh eisitheoirí i bhfeidhm na chéad ghníomhartha tarmligthe a glacadh de bhun Airteagail 10(3), 11(3), 12(2), 13(2), 14(2) nó 15(2) de Rialachán (AE) 2020/852. I gcás ina leasaítear na gníomhartha tarmligthe a glacadh de bhun Airteagail 10(3), 11(3), 12(2), 13(2), 14(2) nó 15(2) de Rialachán (AE) 2020/852 tar éis chruthú an bhanna dá dtagraítear sa chéad fhomhír, leithdháilfidh an t‑eisitheoir fáltais bannaí ar an bhfiachas dá dtagraítear sa chéad fhomhír trí na gníomhartha tarmligthe leasaithe a chur i bhfeidhm laistigh de 5 bliana tar éis a dteacht i bhfeidhm. Caibidil II

Trédhearcacht agus ceanglais maidir le hathbhreithniúchán seachtrach Airteagal 8

Bileog fíricí maidir le bannaí glasa Eorpacha agus athbhreithniúchán réamheisiúna ar an mbileog fíricí maidir le bannaí glasa Eorpacha 1.Roimh bhanna glas Eorpach a eisiúint, déanfaidh eisitheoirí an méid seo a leanas: (a)comhlánóidh siad an bhileog fíricí maidir le bannaí glasa Eorpacha a leagtar síos in Iarscríbhinn I; (b)áiritheoidh siad go mbeidh an bhileog fíricí chomhlánaithe maidir le bannaí glasa Eorpacha faoi réir athbhreithniúchán réamheisiúna le tuairim dhearfach ó athbhreithneoir seachtrach. 2.Bileog fíricí maidir le bannaí glasa Eorpacha, féadfaidh baint a bheith aici le heisiúint banna ghlais Eorpaigh amháin nó le heisiúintí leithleacha den sórt sin. 3.San athbhreithniúchán réamheisiúna ar an mbileog fíricí dá dtagraítear i mír 1, pointe (b), beidh an méid uile seo a leanas: (a)measúnú ar cibé acu a chomhlíonann nó nach gcomhlíonann an bhileog fíricí chomhlánaithe maidir le bannaí glasa Airteagail 4 go 7 den Rialachán seo agus Iarscríbhinn I a ghabhann leis an Rialachán seo; (b)na heilimintí a leagtar amach in Iarscríbhinn IV. Airteagal 9

Tuarascálacha leithdháilte agus athbhreithniúchán iareisiúna ar thuarascálacha leithdháilte 1.Gach bliain agus go dtí leithdháileadh iomlán fháltais an bhanna ghlais Eorpaigh lena mbaineann, tarraingeoidh eisitheoirí bannaí glasa Eorpacha tuarascáil leithdháilte maidir le bannaí glasa Eorpacha suas trí úsáid a bhain as an teimpléad a leagtar síos in Iarscríbhinn II, lena léirítear go ndearnadh na fáltais ó aon bhanna glas Eorpach lena mbaineann óna ndáta eisiúna agus go dtí deireadh na bliana dá dtagraítear leis an tuarascáil a leithdháileadh i gcomhréir le hAirteagail 4 go 7. 2.Féadfaidh baint a bheith ag tuarascáil leithdháilte maidir le bannaí glasa Eorpacha le heisiúint banna ghlais Eorpaigh amháin nó le heisiúint leithleacha den sórt sin.

3.Gheobhaidh eisitheoirí bannaí glasa Eorpacha athbhreithniúchán iareisiúna ó athbhreithneoir seachtrach ar an tuarascáil leithdháilte a tharraingítear suas tar éis leithdháileadh iomlán fháltais an bhanna ghlais Eorpaigh i gcomhréir le hAirteagail 4 go 7. 4.Más rud é, tar éis fhoilsiú na tuarascála leithdháilte i gcomhréir le hAirteagal 13(1), pointe (c), go gceartaítear leithdháileadh na bhfáltas, leasóidh eisitheoirí na mbannaí glasa Eorpacha lena mbaineann an tuarascáil leithdháilte agus gheobhaidh siad athbhreithniúchán iareisiúna ó athbhreithneoir seachtrach ar an tuarascáil leithdháilte leasaithe sin. 5.De mhaolú ar mhír 3, gach tuarascáil leithdháilte ó eisitheoirí is gnóthais airgeadais a leithdháileann fáltais ó phunann de bhannaí glasa Eorpacha leithleacha ar phunann sócmhainní airgeadais dá dtagraítear in Airteagal 5, beidh sé faoi réir athbhreithniúchán iareisiúna de chuid athbhreithneora sheachtraigh. Tabharfaidh an t‑athbhreithneoir seachtrach aird ar leith ar na sócmhainní airgeadais sin nár áiríodh in aon tuarascáil leithdháilte a foilsíodh roimhe sin. 6.Soláthróidh eisitheoirí bannaí glasa Eorpacha na tuarascálacha leithdháilte dá dtagraítear i míreanna 3, 4 agus 5 d’athbhreithneoir seachtrach laistigh de 30 lá tar éis dheireadh na bliana dá dtagraíonn na tuarascálacha leithdháilte. Ní mór an t‑athbhreithniúchán iareisiúna a phoibliú laistigh de 90 lá tar éis an tuarascáil leithdháilte a fháil. 7.Beidh an fhaisnéis uile seo a leanas san athbhreithniúchán iareisiúna dá dtagraítear i míreanna 3, 4 agus 5: (a)measúnú ar cibé acu a leithdháil nó nár leithdháil an t‑eisitheoir fáltais an bhanna i gcomhréir le hAirteagail 4 go 7 bunaithe ar an bhfaisnéis a soláthraíodh don athbhreithneoir seachtrach; (b)measúnú ar cibé acu a chomhlíon nó nár chomhlíon an t‑eisitheoir úsáid bheartaithe na bhfáltas a leagtar amach sa bhileog fíricí maidir le bannaí glasa bunaithe ar an bhfaisnéis a soláthraíodh don athbhreithneoir seachtrach; (c)na heilimintí a leagtar amach in Iarscríbhinn IV. 8.I gcás ina leithdháiltear fáltais bannaí ar fhaoiseamh cánach dá dtagraítear in Airteagal 4(2), pointe (c), nó fóirdheontais dá dtagraítear in Airteagal 4(2), pointe (d), ní dhéanfar san athbhreithniúchán iareisiúna ach measúnú ar an gcomhlíontacht le hAirteagail 4 go 7 de na téarmaí agus de na coinníollacha faoinar eisíocadh na caiteachais nó na haistrithe sin. Airteagal 10

Tuarascáil tionchair maidir le bannaí glasa Eorpacha 1.Déanfaidh eisitheoirí bannaí glasa Eorpacha, tar éis leithdháileadh iomlán fháltais na mbannaí sin agus ar a laghad uair amháin le linn shaolré an bhanna, tuarascáil tionchair maidir le bannaí glasa Eorpacha a tharraingt suas maidir leis an tionchar comhshaoil atá ag úsáid na bhfáltas bannaí trí úsáid a bhaint as an teimpléad a leagtar síos in Iarscríbhinn III. 2.Le tuarascáil tionchair aonair féadfar eisiúint leithleacha bannaí glasa Eorpacha a chumhdach. Airteagal 11

Stáit cheannasacha mar eisitheoir Eisitheoir ar stát ceannasach é féadfaidh sé athbhreithniúcháin réamheisiúna agus iareisiúna a fháil ó athbhreithneoir seachtrach, nó ó iniúchóir stáit nó ó aon eintiteas poiblí eile atá sainordaithe ag an gceannasach chun measúnú a dhéanamh ar chomhlíonadh an Rialacháin seo. Airteagal 12

Réamheolaire le haghaidh bannaí glasa Eorpacha 1.I gcás ina bhfuil réamheolaire le foilsiú de bhun Rialachán (AE) 2017/1129, sonrófar go soiléir sa réamheolaire sin, i gcás ina n‑éilítear faisnéis a sholáthar maidir le húsáid fáltas, go n‑eisítear an banna glas Eorpach i gcomhréir leis an Rialachán seo. 2.Chun críocha Airteagal 19(1), pointe (c), de Rialachán (AE) 2017/1129, áireofar le ‘faisnéis rialáilte’ an fhaisnéis atá sa bhileog fíricí maidir le bannaí glasa Eorpacha dá dtagraítear in Airteagal 8(1), pointe (a) den Rialachán seo. Airteagal 13

Foilseachán ar shuíomh gréasáin an eisitheora agus fógra chuig ESMA agus údaráis náisiúnta inniúla 1.Déanfaidh eisitheoirí bannaí glasa Eorpacha an méid uile seo a leanas a fhoilsiú ar a suíomh gréasáin, i roinn ar leith dar teideal ‘bannaí glasa Eorpacha’ agus a chur ar fáil saor in aisce go dtí ar a laghad aibíocht na mbannaí lena mbaineann: (a)an bhileog fíricí chomhlánaithe maidir le bannaí glasa Eorpacha dá dtagraítear in Airteagal 8, roimh eisiúint an bhanna;

(b)an t‑athbhreithniúchán réamheisiúna a bhaineann leis an mbileog fíricí maidir le bannaí glasa Eorpacha dá dtagraítear in Airteagal 8, roimh eisiúint an bhanna; (c)na tuarascálacha leithdháilte bliantúla maidir le bannaí glasa Eorpacha dá dtagraítear in Airteagal 9, gach bliain go dtí leithdháileadh iomlán fháltais an bhanna ghlais Eorpaigh lena mbaineann, tráth nach déanaí ná 3 mhí tar éis dheireadh na bliana dá dtagraíonn sé; (d)na hathbhreithniúcháin iareisiúna ar na tuarascálacha leithdháilte maidir le bannaí glasa Eorpacha dá dtagraítear in Airteagal 9; (e)an tuarascáil tionchair maidir le bannaí glasa Eorpacha dá dtagraítear in Airteagal 10. 2.An fhaisnéis atá sna doiciméid dá dtagraítear i mír 1, pointí (a), (c) agus (e), soláthrófar í sa teanga nó sna teangacha seo a leanas: (a)i gcás nach ndéantar na bannaí glasa Eorpacha a thairiscint don phobal ná a liostú ar mhargadh ach i mBallstát amháin, i dteanga lena nglacann an t‑údarás inniúil, dá dtagraítear in Airteagal 36 den Rialachán seo, ón mBallstát sin; (b)i gcás ina ndéantar na bannaí glasa Eorpacha a thairiscint don phobal nó a liostú ar mhargadh in dhá Bhallstát nó níos mó, i dteanga lena nglacann an t‑údarás inniúil, dá dtagraítear in Airteagal 37 den Rialachán seo, ó gach Ballstát, nó i dteanga is gnách a úsáid i réimse an airgeadais idirnáisiúnta, de rogha an eisitheora. 3.De mhaolú ar mhír 2, i gcás ina bhfuil réamheolaire le haghaidh an bhanna ghlais Eorpaigh le foilsiú i gcomhréir le Rialachán (AE) 2017/1129, déanfar an fhaisnéis atá sna doiciméid dá dtagraítear i mír 1, pointí (a), (c) agus (e), a sholáthar i dteanga nó i dteangacha an réamheolaire sin. 4.Tabharfaidh eisitheoirí bannaí glasa Eorpacha fógra don údarás náisiúnta inniúil dá dtagraítear in Airteagal 36 faoi fhoilsiú na ndoiciméad uile dá dtagraítear i mír 1 gan moill mhíchuí. 5.Tabharfaidh eisitheoirí bannaí glasa Eorpacha fógra do ESMA maidir le foilsiú na ndoiciméad uile dá dtagraítear i mír 1 laistigh de 30 lá. Teideal III

Athbhreithneoirí seachtracha le haghaidh Bannaí Glasa Eorpacha Caibidil I

Na coinníollacha maidir le gabháil le gníomhaíochtaí mar athbhreithneoir seachtrach le haghaidh bannaí glasa Eorpacha Airteagal 14

Clárú 1.Cláróidh na hathbhreithneoirí seachtracha le haghaidh bannaí glasa Eorpacha, roimh ghabháil lena gcuid gníomhaíochtaí, le ESMA. 2.Comhlíonfaidh na hathbhreithneoirí seachtracha atá cláraithe le ESMA na coinníollacha i gcomhair clárú a leagtar síos in Airteagal 15(2) ag gach tráth. 3.Iniúchóirí agus eintitis phoiblí eile de chuid an Stáit atá sainordaithe ag eisitheoirí ceannasacha chun measúnú a dhéanamh ar chomhlíonadh an Rialacháin seo, ní bheidh siad faoi réir Theideal III agus Theideal IV den Rialachán seo. Airteagal 15

Iarratas ar chlárú mar athbhreithneoir seachtrach le haghaidh Bannaí Glasa Eorpacha 1.Beidh an fhaisnéis uile seo a leanas in iarratas ar chlárúchán mar athbhreithneoir seachtrach le haghaidh bannaí glasa Eorpacha: (a)ainm iomlán an iarratasóra, seoladh na hoifige cláraithe laistigh den Aontas, suíomh